text:
जगदानन्द झा ‘मनु’- दूटा विहनि कथा
ग्राम पोस्ट – हरिपुर डीहटोल, मधुबनी
१.आस्था
डोकहर राजराजेश्वर गौरी शंकरक प्राचीन आ प्रशिद्ध मंदिर | मंदिरक
मुख्यद्वारकेँ आगू एकगोट अस्सी-पच्चासी बरखक वृद्धा, सोन सन उज्जर केश, शरीरक नामपर
हड्डीक ढांचा, डाँर
झुकि गेल | मुख्यद्वारक
आँगाक धरतीकेँ बाहरनिसँ पएर तक झुकि कए बहारैत |
‘अ’ आ ‘ब’ दुनू परम मित्र, एक दोसरक गुण
दोषसँ परिचीत, दुनू
संगे मंदिरक आँगासँ कतौसँ कतौ जा रहल छलथि | मंदिरक सोंझाँ अबिते देरी ‘अ’ दुनू हाथ जोड़ि
प्रणाम कएलनि | ‘ब’ सेहो तुरंते
दुनू हाथ जोड़ि, झुकि कए
मोने-मोन
स्तुति करैत ओतुका धरतीकेँ छुबि माँथसँ लगा ओहि ठामसँ आगू बिदा भेला |
ओतएसँ दस डेग आगू गेलाक बाद ‘ब’, ‘अ’सँ –
“हे यौ अहाँ कहियासँ एतेक आस्तिक भऽ गेलहुँ, जे मंदिरक सामने जाइत मातर कल जोड़ि लेलहुँ ओहो हमरासँ
पहिले |” आगू आरो
चुटकी लैत – “भगवानो
देख कए हँसैत हेता जे देखू ई महापातकी आइ आस्तिक भऽ गेल |”
‘अ’ शांतिकेँ तोरैत – “पहिले तँ ई
अहाँकेँ के कहि देलक जे हम नास्तिक छी, हमहूँ आस्तिक छी, हमहूँ देवता पितरकेँ मानैत छी परञ्च अहाँक जकाँ
पाखण्डी नै छी | अंतर
एतवे अछि जे अहाँ मंदिर मंदिर भगवानकेँ तकैत रहै छी, हम हुनका अपन मोनमे तकैत छी आ अपन
करेजामे बसेने छी | आ रहल
एखनका गप जे हम मंदिरकेँ सामने हाथ जोड़लहुँ, ओ तँ हम सदिखन अपन मोनमे बसेने हुनका हाथ जोड़ैत रहैत
छी मुदा एखुनका हाथ जोड़ब हमर भगवानकेँ नहि, भगवानक ओहि भक्तकेँ छल, ओहि बृद्धाकेँ जिनक बएसकेँ कारने डाँर
झुकि गेल रहनि मुदा एतेक अवस्थोमे भगवानक प्रति एतेक अपार श्रधा भक्ति, कतेक प्रेमसँ
मंदिरक मुख्यद्वार बहारि रहल छली | हम ओहि भक्तक भक्तिकेँ, हुनक भगवानक प्रति आस्थाकेँ, हुनक बएसकेँ नमन
केने रही |”
*****
२.तरेगन
इजोरिया राति, चन्द्रमाक दूध सन इजोतसँ राइतो दिन जँका बुझाइत | माँझ आँगनमे
पटीयापर, अपन
बाबीक पाँजरमे सुतलसँ जागि कए तीन बरखक नेना एकटक मेघक तरेगन दिस टकटकी लगोने
ताकैत | आँखिक
पपनी एकदम स्थीर, उपरकेँ
उपर आ निँचाकेँ निँचा, जेना की
कोनो हराएल प्रिय वस्तुकेँ ताकि रहल हुए |
किछु घड़ीबाद नेनाक बाबीक निन टूटल तँ नेनाकेँ बैसल देख ओहो
हरबड़ा कए उठैत, “की बौआ
किएक बैसल छ, आ ई
मेघमे की देखै छ |”
नेना धनसन बाबीक बोल ओकर कान तक तँ जाइ मुदा दिमाग तक नहि
जाइ | ओ तरेगन
दिस एतेक तन्मयतासँ देखेए जे ध्यान उम्हरे एकाग्र |
नेनाक बाबी दुनू हाथसँ नेनाकेँ हिलाबैत, “बौआ की भेल, की देखै छी |”
“तरेगन
गनैछी |”
“किएक |”
“काइल्ह
सरजू कहलक जे मुइलाबाद लोक तरेगन बनि जाइ छै तैँ हम तरेगन गानि कए देखै छी जे कोन
कोन तरेगन बेसी अछि ओहिमे सँ अवस्य एकटा हमर माए हेती |”
बाबी, नेनाकेँ दुनू हाथसँ अपन पाँजमे भरैत, “हमर नेना कतेक
बुधियार भऽ गेलै, केकरो
नजरि नै लगेए | अहाँक
माए कोनो आजी गुजी थोरे रहथि जे ओ आजी गुजी तरेगन बनति, ओ देखू ओ—ओ सभसँ बेसी
चमचमाइत तरेगन, ओ अहींक
माए छथि |"
*****
जगदीश प्रसाद मण्डल
लघुकथा-
उलबा चाउर
अगहनक पूर्णिमाक दिन। काल्हि पूस चढ़त। अधा-अधीपर जाड़ आऔत।
महिना दिनक पछाति पूर्णिमा आऔत। संक्रान्तिकेँ पूर्णिमासँ कोनो सरोकार नै छै।
सरोकारो केना रहतै, एकटा दिनक
हिसाबे चलै छै दोसर मासक हिसाबे। ओना दुनू दिन-राति संगे चलै
छै, संगे
रहै छै मुदा कखन के अगुआ जाइ छै आकि पछुआ जाइ छै से ओ जानए। मुदा आब अगहनुआँ जाड़
थोड़े रहल, तहूमे
ऐबेरक अगहनमे तेहेन शीतलहरी भेल जे माघोक कान काटए लगल। जहिना कोनो खेल आकि
काजमे हानि-लाभ
संगे चलै छै मुदा के कखन अगुआइ छै आ के कखन पछुआ जाइ छै से जानब सबहक काज थोड़े
छी। जँ से रहैत तँ एके भैयारीमे कियो बर-बेमारीक तर पड़ि तरोटा बनि जाइ छै आ कियो
बेटाक दहेज लऽ कऽ उपरोटा बनि जाइ छै। एक कील रहने कि हेतै। तरोटा ने सधाएल रहत
उपरौटा तँ छुट्टे रहत। तहिना जाड़ोक भेल। अगहनक शीतलहरी, समैसँ पूर्वहि
माघकेँ बजा अनलक। पूस तँ बिचहिमे रहि गेल। अगहन-माघकेँ भेँट
भेने पूस हरा गेल। किएक तँ जहिना गोटे-गोटे गाइयो महींसकेँ आ मनुखोकेँ समए
पूर्वहि जुआनीक सभ वयकरन अपने आबि जाइ छै तहिना जाड़ोक भेल। पल-पल ओस पला पाला
बनबै करत। लतड़ि-लतड़ि
गोरा रोपि लतड़बे करत। अनुकूल अवसरो भेटलै। कश्मीरी वर्फ-वारी संगबे भऽ
गेलै। समैसँ पूर्व भेनौं आम जकाँ ने कोलि-फट्टू भेल ने रस-फट्टू आ चोकरेबो
नहियेँ कएल। मुदा एते तँ भेबे कएल जे पछिया अगते पकड़ने ओसो मोटा-मोटा पाला बनि
पलड़बे करत। जे हवा संग चलैत छल ओ ओसक बून बनि टप-टप नाकपर होइत
खसबे करत। मेघौन नै रहितो सूर्य तेना झपाएल रहैत जे दिनो रातिये जकाँ भऽ गेल।
भरिसक दशतारक ने तँ छी!!
जाड़क बैसारी भेने घूरोक चलती आएल आ गपो-शपक, पोथियो-पुरानक। पुरुखे
जकाँ स्त्रीगणोक बीच शास्त्रार्थ चलए लगल। कियो ग्रह कहैत तँ कियो ग्रहक
करतूत। मुदा गपक गरमी ओतए मद्धिम पड़ि जाइत, जतए िनर्णए होइत, जौं अपना बड़दकेँ कुड़हरियेसँ कियो नाथत तँ अनका
की। तइले हम सभ अनेरे मुँहा-ठुठी कऽ कऽ फूला-फुली किअए करब।
जाड़ेक मसिम छिऐ ओकरो तिहाइ हिस्सा तँ छइहे। ओकरा जे मन फुरतै, जेना मन हेतै
तेना अपन करत। अपने केने ने कियो जीबैए। ओहिना तँ नै कहल गेल अछि जे अपने
मुइने जग मरए।
बुढ़-बुढ़ानुसक बीच
तेसरे झमेल ठाढ़ भेल। कियो कहैत जे पूस-माघमे शीतलहरी तँ देखैत एलौं, अगहनमे तँ नै
देखने छलौं। मुदा हिनको सबहक गप ओइठाम जा अॅटकि जान्हि जतए जुग-जमानाक चर्च उठि
जाइत। बापेक-बेटाक
सम्बन्ध जे बनि गेल ओ कते उचित छै, जखन जुगे बदलि गेल तखन कि बदलत आ कते बदलत तेकर
काेनो ठेकान छै। समुद्रक भॅसिआएल नाव, लहड़िक धक्का सहत तखन ने किनछरि धड़त। नै तँ केकर
मजाल छी जे नावकेँ बचा लेत। मुदा गाम-घरक बात उठिते सभ गप तर पड़ि जाइत। समस्या ठाढ़ भऽ
कहैत जे केना बाधक लक्ष्मी एहेन समैमे घर औती। नै औती तँ उसनियाँ केना हएत आ के
करतीह। उसनियाँ नै हएत तँ उसना चाउर केना बनत। नै बनत तँ सुपच्च खेनाइ केना हएत।
अरबा-अरवानि
तँ राजा-महाराजाक
छिऐ, किसान
परिवारक तँ उसने छिऐ ने। भलहिं नोकरिया-चकरिया अपना लेने हुअए। परिवारक ओ औरत
जे जते परिवारक लेल करैत ओ ओते आेइ घरक गिरथानि होइए किने। जहिना खेतक धान, पानिक संग
चुल्हिपर चढ़ि अपन व्याकरण बदलि उसनल धानसँ उसना चाउर बनि उसना भात बनैत जे
सुस्वादुक संग सुपाच्चो होइत अछि, तहिना ने घरक लछमियो होइ छथि।
पनरह-बीस दिनक
शीतलहरि भरिसक छँटत। पौ फटिते रविया एकचारिक घूर लग बैस पीढ़ियेपर खुरपी लऽ
कऽ तमाकुल मिलौल गांजा कटैत। पनरह-बीस दिनक परता भेने खुरपियो अधविज्झू भऽ गेल। जहिना
चालि कमने पएरक होइ छै। तँए धार मोटा गेल। खुरपीक बेंटकेँ जोरसँ लेटाओल गांजापर
दबिते मनमे उठलै। बुदबुदाएल-
“कते दिनसँ
निआरै छी जे गुलाब-तख्ती आ प्रेमकटारी लेब से तेहेन ने समए भऽ जाइ छै जे कि
लेब। बुझै छिऐ जे अपन प्रेमकटारी आ गुलाब-तख्ती खुरपिये-पीढ़िया छी।”
घूरसँ खड़ौआ जौड़क गूल निकालि चीलममे चढ़ा भोग लगबैत
मंत्र पढ़लक-
“जीवैत-मरैत जे जतए छह
आबि जाह।” कहि
दमसा कऽ दम मारलक। जहिना चारक वा भीतक दाबसँ घरक मुँहक चौकठिक केवाड़ कसकसा कऽ
बन्न रहैत मुदा जोरसँ धक्का पाबि खुजि जाइत तहिना रवियाक कपाट खुजल। बाजल-
“दिलरामक
माए, कनी
एमहर आउ?”
जड़ाएल पतिक अवाज सुनि रूपनी सिड़सिड़ाइत आबि आगूमे
ठाढ़ भऽ गेली। ने दोहरा कऽ रविया किछु बजैत आ ने रूपनी। एक रंगक रोगी दोसराक कि
हाल-चाल
पूछत। मुदा नहियोँ पुछने तँ नहियेँ हेतै। मुँहक काजे कि छिऐ। खाइये कालमे ने
कनी, वाकी तँ
वैसारिये रहै छै किने। तहूमे वैसारियो कि एक रंगक होइ छै केतौ खेलहा तँ केतौ
बिनु खेलहा सेहो होइ छै। तइ बीच तँ बीचमानि तखने चलत कि ने जखन दुनूकेँ नीके
कहत। जँ से नै कहत तँ मुँहक मानियेँ कि भेल? मुदा विहंगरो कम रहै तखन ने जे दुनूकेँ अगल-बगल जोड़ियो कऽ चलत। जइठाम
अकासे फाटल छै तइठाम दरजिये बेचारा कि करत, कते करत। कियो खाइक रोगसँ पीड़ित भऽ सुखाइत तँ कियो
भूखल रोगसँ। मुदा तहूसँ नमहर बिहंगरा तँ ओतए उठैत जतए भुखेलहासँ बेसी भुखाएल-खेलहाक खेल चलैत
छै।
दुनू परानी, रविया-रूपनी एक दोसरपर
आँखि अँटकौने जेना आगू-पाछू दुनू दिस दुनू दुनूकेँ देखैत। मुदा गांजाक चढ़ल मन
रविया अपन मौन तौड़ैत बाजल-
“बुझलौं
कि, से किने
से, आइ खिचड़ी
खाइक मन होइए। तिलासंकान्तिक भरोसे कि रहब।”
पतिक बात सुनि रूपनी किछु बाजल नै।
मुदा रूपनीकेँ अनसोहाँत जकाँ रीब-रीब लागल। रीबरीबाइत बाजलि-
“एना किअए
अहाँ तिला-सकराँइतक
खिंधाँश करै छी। सोझ मुहेँ कहू जे खिचड़ी खाएब।”
पत्निक बात रवियाक कंठक निच्चा नै उतरल। गल-गलबैत बाजल-
“एगो खिस्सा
कहै छी। एगो रहै अन्हरा एगो रहै डिठरा। दुनू मिलि कातिकमे एकटा खत्ता उपछलक।
तइमे फँसल एकटा अन्है। डिठरा कि केलक जे नांगरि दिससँ अन्हराकेँ पकड़बैत
जहाँ उधडरेड़पर आएल आकि जोरसँ कहलकै। छोड़-छोड़ ने तँ धाए लेतौ साँप छिऐ। ओ छोड़ि
देलकै। से हम थोड़े छी। अहीं कहू जे आब लोक दुरागमन करैए आकि माल-जाल फड़िछबै
छै। हे मानि लेलौं जे वर-कनियाँक दुरागमन भेल। मुदा बेटा-बेटीक की हएत।
घरेक काजमे एना दू रंग किअए भेल जाइ छै।”
रवियाक बात
सुनि रूपनी पघिल गेलीह। विस्मित होइत बजलीह-
“उसना
चाउर ऐछे कनी नून दऽ कऽ टभका लेब। कचका मिरचाइ चीर कऽ दऽ देबै। तइले अहाँ किअए
लल-वेकल
छी।”
जहिना ठीकेदारकेँ बिल-भुगतानक िदन
होइत जे रोहू लेब कि मंुगरी, तहिना रवियाकेँ भेल। गरीबक गोनरि जहिना दुनू कात चिकने
होइ छै तहिना दुनू परानीक भेल। रविया बाजल-
“अरबा
चाउरक प्रेमी छिऐ दूध-चीनी आकि नून छिऐ। मुदा अपन सबहक तँ नूने छिऐ किने? जखन खिचड़िये
भेल तखन चाउर, पानि, नून-मिरचाइ पड़बे
कएल, एते
जइमे पड़त से खिचड़ी केना नै भेल।”
खाइक ओरियान देखि रवियाक मन घुमल, गंभीरता देखबैत
मिड़मिड़ाइते बाजल-
“बाध
गेना बीस दिनसँ ऊपर भऽ गेल। बाधमे कि भेल हएत कि नै। तहूमे तेहेन ने सिल्लीक
उजैहिया आएल अछि जे सभटा धान चाभि देने हेतै।”
पतिक बात सुनि रूपनी अगुअबैत बाजलि-
“पैछला
बेर देखलिऐ जे बीघा भरि सोनाइ काकाक सूर्यमुखी फूलकेँ सुग्गे खा गेलै। बेचारे
कते आशा लगा खेती केने छेलखिन।”
पत्नीकेँ भँसिआइत देखि रविया लोहछैत बाजल-
“हमरा
एते सौंसे गामक हिसाब-बारी जोड़ैक काज नइए। हम माल-जालक ओगरवाही
करै छिऐ आकि चिड़ैयो-चुनमुनीक। खेलकै तँ गिरहतक खेलकै। हमर बड़ खेलक तँ राखी।” साक्षात्
वैरागी बनि रविया िनर्विकार भऽ पत्नीकेँ कहलक।
िनर्विकार पतिकेँ देखि रूपनी सूर्यक धाही देखिते चड़िअबैत
बाजलि-
“हम
चुल्हिक ओरियानमे जाइ छी। अहाँ झब दे बाध चलि जाउ। नै तँ गिरहत अबलट जोड़त। जँ
पहिने चलि जाएब आ गिरहतकेँ देखब तँ अगुआइये कऽ कहबै जे तते ने सिल्ली आबि
गेल छै जे एको कनमा धान नै होइबला अछि।”
पत्नीक िवचार
रवियाकेँ जँचल, मुदा
भरल पेट जहिना ओछाइन दिस तकैत तहिना एक तँ घूरक अगियासीक ताउ तइपर गांजाक रंग, उठैक मन नै
भेलइ। मुदा अगियोक तँ अपन गुण होइ छै, चाहे तँ उपयोग करू नै तँ घर जराऔत। मुदा से रवियाकेँ
नै भेल। मन छड़पलै। फुसफुसाएल-
“कोनो
गामक नइँर-गइँर
नीक नै छै। कहू जे जखन एके नाओं सबहक छै माने गाम- तखन किअए कोनो
गामक बाधक रखवारि बीघामे दस धूर छै तँ कोनो गामक पाँच धूर। कोनो गामक चारि धूर
छै तँ कोनो गामक दू धूर। मन ठमकलै। अनेरे कोन चक्करमे चकराइ छी। ई तँ रखवारिक
भेल। जेकरा ने माए छै आ ने बाप। मुदा माइयो-बापबला केँ तँ देखते छिऐ जे कोनो गामक
लग्गी (खेत
नपेबला लग्गा) साढ़े
छह हाथक छै तँ कोनो गामक पौने सात हाथक। कोनो गामक साढ़े सात हाथक छै तँ कोनो गामक
नअ हाथक। धूउ अनेरे अनकर रोग अपना सिर सिरजै छी। साबे बोझ जकाँ सदिकाल गँड़िमुराहे
होइत रहैए तखन तँ कहुना कऽ सम्हारि खरिहान पहुँचू जे पसारि कऽ सुखा लेब। बड़-बड़ लीला सभ छै।
कते देखब। जखन एके गामक एके आड़िक खेतक मलगुजारी बढ़मोत्तर कहि रेन्ट मुक्त
अछि तँ बगले बलाक ओते अछि जे मलगुजारी भुगतानपर बटाइ खेत रहै छै।”
अगिला बात मनमे अबैसँ पहिने रविया फुड़फुड़ा कऽ उठल।
शीतलहरीक चलैत अगते कुतरूमोमे फूलक कोढ़ी आबि गेल, से रविया देखने। पत्नीकेँ कहलक-
“बाड़ीसँ
कुतरूमो आनि लेब। बाध दिससँ भेल अबै छी।” कहि रविया बाधक रस्ता धेलक।
करीब अस्सी
बीघाक दछिनवरिया बाध। जेकर रखवारि रविया करैत। संयोग नीक भेल जे तीन साल पूर्व
पैछला रखवार पंजाब गेल जे रवियाकेँ बाधक भार देने गेल। पचास बीघासँ ऊपर जमीन निच्चाँ
आ पच्चीस-तीस
बीघा ऊपरक बाध रहए। तइमे बीघा पाँचेक उस्सर, जइमे भरि-भरि जाँघक कुश उपजैत। परदेशिया सबहक किरदानीसँ
पान-सात
बीघा छाहेँ भऽ गेल। तइपर रौदी भेने उपराड़ि खेत अबादे नै भेल। खोपड़ी लग पहुँचिते
रवियाक मनमे उठल-
अनेरे एहेन ठंढ़ामे पएरमे बेमाए किअए फटाएब। तइसँ नीक जे खोपड़ी अपन छिहे।
आगि सुनगा घूरे तापब। उपराड़ि चौरक बीच परतीपर रवियाक रखवारिक खोपड़ी।
घूर पजारि रविया
बैस गेल हाथ-पएरक कन-कनी कमिते रवियाक
मनमे उठल। अनका जे होउ, मुदा
भगवान पक्षक काज केलनि। उपराड़ि नै उपजल तँ नै उपजल, निचला तँ उपजल
अछि। नै साल भरि तँ छबो मासक बुतात तँ हेबे करत। मुदा गामेमे देखै छी जे अही
चौरी-टामे
नहर नै भेनौं नहरक पानि एलै। बाकी गाम तँ रौदियाहे भऽ गेल अछि।
सिताएल नढ़िया
जकाँ सूर्य तँ उगल मुदा सिरसिराइत। नव विहान देखि गिरहस्तक बीच चलमली आएल।
धान (पानिक
धान)मे कनी
ठंढ़े ने लागत मुदा सूर्योक तँ धाही छइहे। हो-न-हो कहीं पूस-माघ अगुआएल अछि
आ जौं कहीं पैछला डेग नपलक तँ फेर ओहिना भऽ जाएत। एक तँ रौदियाह समैक अन्न, तेकरो जँ जानि
कऽ छिजानैत करब तखन तँ आरो केतौ भऽ कऽ नै रहब।
किसानक चलमली
देखि रूपनी हाँइ-हाँइ कऽ
भानस केलक। आठ बजैत-बजैत हँसुआ नेने सभ निकलि गेल। जन-गिरहतसँ बाध
भरि गेल। अपने रूपनी दिलरामक संग खा पति-ले बाधे खाएक लऽ विदा भेल। सात बर्खक
बेटा दिलराम अंगनासँ निकलिते रूपनी बेटा-दिलरामकेँ कहलक-
“बौआ, आइ उलबा चाउर
खाएब।”
आगू-आगू दिलराम आ पाछू-पाछू रूपनी बाध
दिस विदा भेल। किछु दूर गेलापर रूपनीक मनमे उठल। भगवान कूह फेड़लनि। नै तँ
कोनो दशा बाकी नै रहितए। जहिना अन्नक गति होइत तहिना जरनाक। ओहो तँ माघ ले
रखने छलौं जे पार लागल। नै तँ कठुआ कऽ मरैमे कोनो भांगठ छलए।
गांजा पीबैत रविया
आगू-आगू
बेटा आ पाछू-पाछू
पत्नीकेँ अबैत देखि,
बुदबुदाएल-
“जे जीबए
से खेलए फागु। हमरा सबहक जिनगिये कि अछि जे अगिला आशापर जीब। जहिया हेतै तिला-सकराँइत तहिया
होउ। अपन तँ आइये छी।”
मुदा लगले मन ठमकि गेलै। आन पावनि खीरक होइ छै आ तिलासंक्रान्ति
किअए खिचड़ीक होइ छै। तहूमे उजरा अरबा चाउरक संग करिया तिल-गुड़-पानिक संग
परसाद किअए बनै छै...?
आँखि मूनि रविया विचारिते छल कि रूपनी लगमे आबि बाजल-
“जहिना
गामपर रहै छी तहिना बाधोमे भकुआएले रहै छी।”
रवियाक बनल मन बाजल-
“गामपर
तँ अहाँ देखि भकुआ जाइ छी मुदा बाधमे तँ अपने देखै छी किने।”
तहि बीच बीघा
दुइये हटि धानक खेतमे कटनिहार सबहक बीच हल्ला भेल। हल्लाक
कारण रहै एक भाग सिल्ली धान चाभि देने रहै। धान नै देखि जन-सबहक बीच पाहि
धड़ैक हल्ला रहए। हल्ला देखि रूपनी पतिकेँ कहलक-
“कनी जा
कऽ देखियौ, जे किअए
झगड़ा होइ छै।”
गांजाक असकताएल मन रवियाक, बाजल-
“हम बाधक
रखवार छिऐ कि गामक पंच छी। अपन गिरहत फड़ियाबह...।”
रवियाक बात रूपनीकेँ जँचल। आगूमे थारी बढ़बैत बाजल-
“बेटाकेँ
आइ उलबा चाउर खुआइयो देबै आ मोटरियो बान्हि देबइ।”
उलबा चाउर सुनि रविया विस्मित भऽ गेल। मन पड़लै अपन
माए। माए मन पड़िते मनमे उठलै ओ दिन, जइ दिन दिआरी पावनि रहै। धान अधपक्कू भऽ गेल रहै, मुदा सुभ्भर नै
पाकल रहै। लछमी पूजा दिन रहने ओहए अधपक्कू धान काटि, पएरसँ मीड़ि
खापड़िमे भूजि चाउर कूटि खेने रही। हाथ-मुँह धोय रविया दिलरामकेँ कहलक-
“बौआ, अहूँ कनी खा लिअ।”
भरल पेट दिलराम नकारैत बाजल-
“नै खिचड़ी
नै खाएब, उलबा
चाउर खाएब।”
उलबा चाउर सुनि रवियाक मनमे खीझ उठल। बाजल-
“उलबा
चाउर लगले कतए सँ औतै। बड़ अगुताएल छेँ। के तोरा मन पाड़ि देलकौ।”
निष्कपट दिलराम बाजल-
“माए
कहलक।”
माइक नाओं सुनि रविया ठमकि गेल। जहिना मंदिर जाइसँ पहिने
ने भगवान आबि राशि लगा लऽ जाइ छथिन, तहिना ने गाछोक पीपही रोपिते-काल पाकल आम
आगूमे आबि जाइ छै।
फेर दोसर खेतमे
हल्ला उठल। पानिक तरमे आड़ि डूमल। खाली आड़िक खरही टिक-टिक करैत। मुदा
सभ ठामक ओगरवाहि कि बन्दूके हाथे होइ छै। खरहोरिक कड़ची केना ओगरवाहि करैत
अछि। झगड़ाक कारण रहै एकटा खेतक धान चतड़ि-लतड़ि दाेसरा
खेतमे चलि गेल। पहिने तँ रवियाकेँ सोझ-साझ बात बूझि पड़लै, मुदा लगले मन
ठमकि गेलै। पानिक संग माटिक प्रश्न उठि गेलै। ई केहेन होइ छै जे लोक कलम-गाछी लगबै-काल आड़िक
कातमे झमटगरहा गाछ लगा दइ छै जे नमड़ि कऽ दोसरा खेतक उपजा खा जाइ छै। बुढ़-बुढ़ानुसक सेहो
कहब छन्हि जे घर लग बँसबारि नै लगाबी, एक तँ लत्ती-गाछक सीमापर बसल अछि दाेसर तेहेन सिराह
होइ छै जे जते दूर ओकर छाँह जाइ छै तते दूर ओकर सीरो जाइ छै। जँ जेबे टा करितै
तखन तँ नै कोनो मुदा तरे-तर तेहेन खच्चरपनी करै छै जे जते दूर जाइ छै दोसराक बास नै
हुअए दिअए चाहै छै। खिचड़ीसँ मन भरिते रविया पत्नीकेँ कहलक-
“हमरा
अङौस-मङौस
करैके मन होइए, अहाँ
बाध घुमने आउ।”
पतिक समर्पण देखि रूपनी बाजलि-
“थाल-पानिमे बौआकेँ
केना लऽ जेबै। एतै छोड़ि दइ छिऐ।”
खेते-खेत रूपनी टहलि घूमि कऽ आबि पतिकेँ कहलक-
“बलौकिया
धान छोड़ि सभ ऊपरा-ऊपरी छै।” बजैत-बजैत मनमे उठलै, घरमे कोठी-भरली तँ नहियेँ अछि एते धान राखब कतए।
सोगसँ सोगाइत सँठलक-
“आब कि
धान-चाउरक
चोर रहल जे कियो चोरा लेत। आब तँ हिस्सा-बखराक चोरि देखाइयो आ छिपाइयो कऽ होइ
छै।”
रविया पुआरक ओछाइन सरिअबैत निनिया देवीक स्तुति करिते
छल कि पत्नीक बुदबुदाएल बात सुनि गेल। मन मुरुछि कऽ तुरुछि गेलै-
“बड़ लाल
बुज्झकर बनै छथि, अच्छा
एकटा कहू जे जइ गाममे सभटा चाेरे रहत ओइ गाममे चोर के भेल?”
पतिक बिगड़ैक कारण बूझि रूपनी नहाएल आ बिनु नहाएल अवस्थामे
पड़ल जकाँ बाजलि-
“पड़ू-पड़ू। लाउ
घुट्ठी दाबि दइ छी।”
पियाससँ पहिने पानि, भूखसँ पहिने
अन्न आगू एलासँ क्षुधाक धार रोकाइ छै। दू-अढ़ाइ बजिते धान कटनिहार सबहक शक्ति
सिहरए लगल। एक तँ मड़िआएल रौद तइपर जट्ठर पानिक संग पछबाक लहकी। एक्के-दुइये धानक बोझ
लऽ लऽ खेतसँ निकलए लगल। बोझ देखि रूपनी बाजलि-
“हम राखी कटने अबै छी।”
पेमेंट, बेतन, महिना, पगार, तलब,
तनखा आकि दरमाहा उठैकाल जहिना नोकरियाक मनमे तरंग उठै छै तहिना रूपनीक
मनमे उठए लगल। तते खेत कटाएल जे एते राखी काटब पार लागत। तहूमे बेरो खसल आ जाड़ो
बेसियेबे करत। लगले मन मानि गेलै जे कोनो कि जमा-जिगिर अछि जे
एते पुरेबे करत। जेतबे सम्हरत तेतबे काटब। बाकी आन दिन काटब। एते दिन कियो
चोरेबे ने केलकै आ एक-दू दिनमे कि उनटन भऽ जाएत। सोचिते-विचारिते पहिल
खेत रूपनी पहुँचि गेल। आँखि उठा हिया कऽ देखलक (पानिक दुआरे) जे कोन कोणमे
राखी अछि। दुइये धूर हएत तइसँ की, हएत तँ कोनो कोणेपर। मुदा नमहर खेत रहने अधोसँ कम
खेतक धान कटाएल, तखन
राखी केना बनत? दोसर-तेसर-चारिमो खेत तहिना।
पाँचम-टामे
राखी बेराएल। काम-धान
देखि रूपनीक मनमे सबुरक सबुरदाना छिड़िया गेल। पाँजो भरि धानक आँटी बान्हि
माथपर उठौने धानक गदाएल पानि देहपर टघरैत खोपड़ी लग रूपनी पहुँचल। अारामसँ पति-पुत्र देखि विभोरसँ
विसरभोर भऽ गेल। मोने ने रहलै जे माथपर धानक भारी आँटी अछि। धानक आँटी देखि रविया
मुस्की दैत बाजल-
“एहेन जे
अहाँ छी जे बेटा-दिलरामकेँ
बाधे अबैकाल उलबा चाउर गछि लेलिऐ आ अखैनसँ जे छाल-छोड़ाओत से
केहेन लगत।”
विहुँसि कऽ रूपनी बाजलि-
“जइ
बेटाकेँ गछलिऐ तेकरा पूराकऽ छोड़बै। ऐठामसँ जाएब, एक पाट हएत मलि लेब। चुल्हि पजारि
गरमा लेब। साँझे परतै तँ कि हेतै, कोनो कि अनका आंगना जाएब जे भरली साँझ नै कुटए देत।
अपन ढेकी अछि जखैन पलखति भेटत तखैन कुटब। तँए कि बेटाकेँ....”
राम भरोस कापडि
भ्रमर, सदस्यः
नेपाल प्रज्ञा प्रतिष्ठान,काठमाण्डू
यात्रा प्रसंग- रायपुरक मिथिला महोत्सबः उत्साहक बाढि आ
मनीष झा
हम दू मास पूर्व इन्टरनेटपर रायपुर (छतिसगढ़, भारत)क मैथिली
प्रवाहिका (मासिक पत्रिका)क आयोजनमे
होबयबला अखिल भारतीय मिथिला महोत्सवक सूचना पढने रही । हिन्दीमे । किछु अनसोहाँत
लागल रहय । किछु गोटे अपन प्रतिक्रियामे ई बात लिखबो कएने रहथि । जे से हम एकरा
बिसरि गेल रही । मुदा एक दिन जखन दरभंगासँ गप्प करैत काल भाई चन्द्रेशक हडबडी
शैलीमे ई सूचना भेटल जे हमरा रायपुर जएबाक अछि आ ओत्तय ओसभ हमरा सम्मानित करता
तऽ जिज्ञाशा बढल । चिट्ठीक खोजबिन कएल । चिट्ठी राजविराज चल गेल बताओल गेल । जे
सत्य नहि छल । तखन हम जिज्ञाशा कएल तऽ ओम्हरसँ एकटा हडबडाएल सन अध खिच्चडि भाषा
मैथिली आ हिन्दीमे एकटा स्वर सुनि पडल –‘हम पठा देने छी, नहि भेटल अछि तऽ तुरन्त पठा रहलल छी ।’ कहबाक जरुरति
नहि ई श्वर महोत्सवक संयोजक मनीष कुमार झाक रहनि , मैथिली प्रवाहिकाक सम्पादक । स्वरसं किछु
बेशी व्यस्त, धडफडाएल
आ उत्साही लोक
लागल छलाह । एहिसं बेसी हमरा किछु जानल बुझल नहि छल ।
हम जाएब तएँ पटनामे जमायकेँ कहि दू गोट थर्ड एसीक टिकट बनबा लेने रही । अन्ततः
पत्र हमरा
मेलमे आएल आ हम सभ औपचारिकता पूरा कऽ रायपुर गेलहुँ । रायपुरमे होइत कार्यक्रम हमर जिज्ञाशा
केन्द्रमे तऽ रहबे करे ,
एहि प्रवासमे जाहि उत्साहसँ एतेक भव्य आ पैघ कार्यक्रम करबाक
साहस कएनिहार ई मनिष जी के छथि , ई हमर सभसँ बेसी जिज्ञाशाक विषय रहय ।
चौबीस घण्टाक रेल यात्रामे भागलपुरक डा. केष्कर ठाकुर जीक सानिध्यमे किछु बात
बुझबो कएने
रही जकरा आओर फरिछौलनि भाई योगानन्द झा जी । ई लोकनि रायपुर घुरि आएल रहथि वा मनिषसँ सम्पर्कमे
रहथि । ओना तऽ डा.
बुचरु बाबु सेहो मनीषक मनुसत्वक दर्शन कऽ चुकल रहथि आ ओहो हमर
आगमनक समाद निरन्तर मनीष जी लग प्रवाहित करैत छलाह ।
जे से फागनु ११ गते (फरवरी २२ तारिख कऽ) ८ बजे राति कऽ जखन रायपुर रेलवे स्टेशनपर उतरलहुँ आ आन
सहयात्री मित्र सभक प्रतिक्षा करैत छलहुँ तऽ डा. केष्कर ठाकुर जी
हमरा दिश
संकेत करैत एकटा पुष्ट देहयष्टिक छोटेकाँट–छाँटक व्यक्तिकेँ देखौलकनि–इएह छथि कापडि जी ! हम पलटलहुँ, आँखि मिलल , ओ व्यक्ति हाथमे
राखल बडका बुकी(
गुलदस्ता) हमरा दैत लगभग पैरपर
झुकैत प्रमाण कएलक । डा. ठाकुरकेँ हुनक परिचय देबासँ पहिने हम बुझि गेलहुँ , ई हो न हो, मनीषेजी हएताह ।
बातो सएह रहैक । मनीष जी अपन दुलकी चालिमे अगिला डिब्बा दिस बढलाह आ एकटा
छोटछिन गुलदस्ता
एकटा महिलाकेँ धरबैत हमरा सभ लग आनि परिचय करौलनि । ओ जमशेदपुरसँ आएल रहथि । तखन हमरा
सभकेँ स्टेसनसँ बाहर लऽ गेलाह आ सभकेँ गाडीसँ होटल पहुँचाओल गेल । हमराले छतिसगढ प्रशासनक
न्यू सर्किट हाँउसमे आवासक व्यवस्था कएल गेल रहय । बीस पचिस मिनट पैदल आ १० मिनेट
गाडीसँ जएबाक ठाममे । ई हमरा लेल दोसर सम्मान छल । एक मन भेल संगीसभक संग
होटलमे बैसी, मुदा
मनीष जीक आग्रह जे राज्य सरकारसँ हमरा लेल छुटिआयोल गेल आवासमे जाएब
जरुरी । हमर खानपीनक व्यवस्था सभ ओतहि छल । मुदा हमर ई शर्त रहए , हम दिन भरि
खानपीनक संग संगीसभक संग होटेलेमे बिताएब । सुविधा इहो जे ओतहि खानपीन आ कार्यक्रम स्थल
सेहो ।
हम सर्किट हाउसमे गेला पर देखलहुँ –पाँच सितारा होटलक सभ सुविधा ओतय रहैक । मनीष जीक इन्तजाम पर
हम फेर मुग्ध भेलहुँ । चारि दिन चारि राति हम ओत्तय बितौलहुँ । एकोरति आन ठामक
आभास नहि भेल । कार्यक्रमसँ आयोजन धरि मनीष जी मात्र मनीष जी । एकटा बात खटकल–( ई एसगरिए किए कऽ
रहल छथि । फेर भेल अपने दिल से जानीए पराए दिलका हाल , काज करैत काल
एहिना काज कर पडैत छैक । मुदा से सभ क्षेत्रमे एहि तरहे दृष्टि दौडबैत हिनक सामथ्र्यपर
हमरो मन हारि मानि लैत अछि । सभक ख्याल, सभक चिन्ता । वाह मनीष जी ।
हमरा लेल तेसर सम्मानकेँ अवसर तखन आएल जखन १२ गते कऽ अर्थात २३ तारिख कऽ
भिन्सर ११ः३०
बजे उदघाटन सत्र प्रारम्भ भेल । रायपुर क्षेत्रक संगहि मध्य प्रदेश, विहार, झारखण्डसँ एक सँ
एक विद्वान, भाषा
सेवी, मैथिल
सभक वृहत उपस्थितिमे जखन कार्यक्रम शुरु भेल तऽ मंच संचालक डा. अशोक अबिचल हमरा
अध्यक्षता करबाक लेल बजौलनि । मंचपर विहार सरकारक पूर्व संयुक्त सचिव डा. विद्यानन्द झा, विहार सरकारक
बाल संरक्षण आयोगक
अध्यक्ष श्रीमती निशा झा,
मैथिली हिन्दी सुप्रसिद्ध गीतकार डा. बुद्धिनाथ मिश्र, टाटा मोटरक
पूर्व वरिष्ठ सहायक मैनेजर , सेवानिवृत प्रो. चन्द्रशेखर खान , अन्तर्राष्टिूय मैथिली परिषद, उत्तर प्रदेशक
प्रान्तिय अध्यक्ष पं. जगदिश चन्द्र शर्मा , मिश्र इस्पात प्रालिक अध्यक्ष राजेश्वर मिश्र,छत्तीसगढ पर्जटन
मंडलके अध्यक्ष
कृष्ण कुमार राय,विख्यात
शिक्षा शास्त्री व इतिहासविद् डा.कृष्ण कुमार झा,ईन्दिरा गांधी राष्टीय कला केन्द्र नई दिल्लीके साउथ–ईस्ट एशिया हेड
डा. वच्चन कुमार,बख्शी सृजन पीठ
छत्तीसगढके अध्यक्ष डा. रमेन्द्रनाथ मिश्र सन सन दिग्गज व्यक्तित्व
विराजमान छलाह । हम तखन आओर अचम्भित भऽ गेलहुँ जखन ओहि महत्ता समारोहक उदघाटन करबाक
लेल हमरा आग्रह कएल गेल । ई सभ कार्यक्रम पूर्व निर्धारित छल , ई बात एकटा स्थानीय दैनिकमे
छपल विज्ञापन देखलाक बाद ज्ञात भेल छल ।
मनीष लोककेँ बजबऽ मात्र नहि जनैत छथि । ओकर सम्मान करय सेहो जनैत छथि ई बात
सभकेँ बुझयमे
आबि गेल छलै । दरभंगाक डा. बैजु चौधरी सेहो एहने सन आयोजन करैत छथि मुदा गुणवत्तामे एकर
चारियो अना नहि भऽ पबैत अछि । एसकरे ओहो , एसकरे इहो । दूनुमे बहुत अन्तर छैक ।
राजनीतिसँ बेसी विद्वतजनकेँ सम्मान रायपुरमे होइत देखल गेल यद्यपि मनीष जी सेहो
राजनीतिक लोक छथि । छतिसगढक मुख्यमन्त्री डा. रमण सिंह लग
पहुँच छनि । इहो
कार्यक्रम छत्तिसगढ शासनक संस्कृत मन्त्रालयक सहकार्यमे भऽ रहल छनि । सभ किछु व्यवस्थित–आवास भोजन, आ कार्यक्रम
स्थल । हँ कनेक त्रुटि कएलनि कार्यक्रमक रुपरेखा निर्धारित करैत
काल समयक ठेकान नहि रखलनि । सम्मान करबाक क्रम निरन्तर जारी रहने निर्धारित
कार्यक्रम बाधित होइत रहल । आ पहिल दिनक कार्यक्रम तऽ जेना तेना ठिके रहल । दोसर दिनक
कार्यक्रममे बेसी कठिनाई भऽ गेलै । बारह घण्टाक बैसार । विचार गोष्ठी आ कार्यपत्रक बीच
सम्मानक कार्यक्रम । डा. बुद्धिनाथ मिश्र खिसिआ गेलाह –एहना स्थितिमे हम नहि आएब ।
मनीष जी चुपचाप सहैत रहला ,
निर्मिमेष भावें ।
उदघाटनक बाद सम्मानक अवसर आएल । आयोजनक दोसर स्तम्भ अशोक चौधरीक हाथें मिथिला
विभूति सम्मानसँ
हमरा सम्मानित कएल गेल । निरन्तर फोनपर बनल मनीष जी एको क्षण मञ्चपर नहि बसि पौलाह ।
एम्हर सँ ओम्हर दौडैत । सभकेँ चित्त भरैत ।
आ से आबहु कालमे ककरो दुखी नहि कएलखिन्ह । आन कार्यक्रमसभ जकाँ अतिथिकेँ विदाई
काल हर हर
खट खट नहि भेल । सभ प्रसन्न भऽ घुरलाह – मनीष जीक सक्रियता, व्यवस्था आ उदार हृदयक प्रशंसा
करैत ।
हुनक आग्रह जे काठमाण्डूमे हम हुनका अएबाक संयोग जुड़बियनि, हमरा पर भार अछि
, देखी कहिया ई अवसर
अबैत अछि ।
रमेश रञ्जन
मैथिली बालनाटक सीमा विस्तार करैत — ‘चौआरि’
प्राध्यापक परमेश्वर कापड़िक चौआरि नाटक सङ्ग्रह उत्कृष्ट पाण्डुलिपीक रुपमे विद्यापति
पुरस्कार कोषसँ पुरस्कृत भऽ चुकल अछि । विद्यापति पुरुस्कार कोष वर्ष ०६८क
प्रतिस्पर्धामे आएल विभिन्न विधाक पाण्डुलिपीमेसँ चौआरिकेँ पुरस्कृत करबाक निर्णय कएने छल
। पुरस्कृत नाट्य सङ्ग्रह प्रकाशित भऽ रहल अछि । ई प्रसन्नताक विषय अछि ।
मैथिलीक यशस्वी प्राध्यापक तथा त्रिभुवन विश्वविधालय मैथिली विभागाध्यक्ष
परमेश्वर कापड़िक
रचनामे बाल आकर्षण रहलन्हिें । ओ बालमन आ बालपनसँ रचनाक जटिलतम प्रक्रियासँ यात्रा करैत छथि
। तें स्वाभाविक आ यथार्थ घटनाक्रम सहितक रचना करबाक हुनका लग दक्षता छन्हि ।
वस्तुतः नेपालक मैथिली साहित्यक अवस्था देखल जाए तँ बाल साहित्यक अवस्था सन्तोषजनक नइ मानल जा सकैए
। ताहूमे बाल नाटक लेखन तँ नहिए जकाँ भेलैए । एहनमे निरन्तर बाल नाटक लेखन कऽ कऽ
ओ मैथिली साहित्यक दुर्वल पक्षकेँ सवल बनएबाक प्रयत्न कऽ रहल छथि । ताहू दृष्टिए ई
कृति महत्वपूर्ण अछि ।
बहुतरास विद्वान कहलन्हिें आ हमहूँ कहैत छी जे कोनो नाटकक पूर्णता रङ्गमञ्चपर
गेलाक बादे
होइत छै । अर्थात नाटकक कसौटी छै मञ्च । एहि नाटकक मादे हमरा लग जे सूचना अछि ताहि आधारपर ई
नाटक रङ्गमञ्चपर अखनिधरि नइ चढ़ल अछि । अर्थात प्रर्दशन पक्षकेँ परिक्षण होएब
बाँकी छै । मुदा ई सर्वमान्य सत्य छै जे कोनो नाटकक सिर्जनक बहुआयामिक रुपके आरम्भ
लेखन कार्यसँ होइत छै तें अहि नाटकक ताहि रुपमे विवेचना होएबाक चाही ।
जखन बाल नाटकक हमसभ बात करै छी तँ स्वाभाबिक रुपें ई प्रश्न जनमैत छै जे सामान्य रंङ्गमञ्च आ
बच्चाक हेतु रंङ्गमञ्चमे की अन्तर छै ? एकर सौन्दर्यक स्तरपर विवेचना करबाक प्रयत्न
होइत रहल अछि । मुदा सौन्दर्यात्मक स्तरपर रंङ्गमञ्चकेँ पृथक–पृथक आयुवर्गक लेल
पृथक–पृथक
रंङ्ग व्याख्या नइ कएल जा सकैए । कलाक दृष्टिए ई विभाजन असंभव छै ।
बच्चाक हेतु तैयार हुअऽवला प्रर्दशनमे ओहने शोध, कल्पना आ सौन्दर्यक आवश्यकता होइत
छै । कोनो प्रकारक सिमीतता वा वाध्यात्मकता बाल रंङ्गमञ्चकेँ कमजोर बनौतै । एहनसन
अवस्थामे रंङ्गप्रेक्षककेँ भूमिका महत्वपूर्ण भऽ जाइत छै । बाल दर्शक बिनु आग्रह आ
वयस्क दर्शक पर्याप्त पूर्वाग्रहसँग नाटक देखबाक लेल अबैत अछि । कापड़िजीक ई नाटक
बच्चाद्वारा मात्र प्रर्दशन होमए जोग नाटक अछि ? अथवा बच्चाद्वारा अभिनित बच्चा
दर्शक हेतु ? अथवा सभ
उमेर समूहक लेल ओतबे उपयोगी अछि ? निश्चये एहि आधारपर विवेचन अत्यन्त दुरुह छै , मुदा समान्यतः ई
कहल जा सकैए जे बच्चाक हेतु नाटक रचना कएनिहारक आत्मा बच्चासन होएब अनिवार्य अछि ।
ओ लेखक बच्चासँ प्रेम
करैत होइक आ
बाल प्रतिक्रियाकेँ आदर ।
कोनो लेखककेँ अपन जीवन अनुभव आ अनुभूति लेखनकर्मकेँ दिशा प्रदान करैत छै ।
जाहि परिवेशमे
पलैत–बढैत
अछि तकर सौन्दर्य आ कुरुपताकेँ सुक्षम विशलेषण रचनाकेँ सहो अर्थवान बनबैत
छै । परमेश्वर कापड़ि मिथिलाक सुच्चा ग्रम्य जीवनक अनुभूतिज्ञ छथि । हुनक अनुभूति
मिथिलाक गामक सीमाकेँ अतिक्रमण नइ करैत छै । ओहि चौहद्दीक अन्तर विशिष्टताक सँग
ओ रचै–बसै छथि
।
अहि नाटक सङग्रहमे ‘ले
बलैया हिलोरि कऽ’ बच्चा
सभ घोंघाँउज आ झगडादनसँ नाटक आरम्भ होइत अछि । पढ़ाइ ग्रामिण मिथिलाक कोनो ने कोनो रुपमे
सभ वर्गक हेतु अनिवार्य भेल जा रहल छै । मुदा विधालयीय संस्कार आओर पारिवारिक
संस्कारक बिचमे एकटा पैघ विषमता छै । जीवनक यथार्थ परिवशकेँ अस्वीकार कऽ कऽ कोनो तरहक
औपचारिक शिक्षा पूर्णता दिस नइ जा सकैए । जीवन सुन्दर होइ छै, ओ कखनो अपरोजक आ
अभद्र लागि सकै छै मुदा ओकर अन्तर सुन्दरता ओतबे निर्मल आ पवित्र होइ छै । अपना
परिवेशगत यथार्थकेँ अस्वीकार कऽ कऽ कोनो विकासक्रम आगू नइ बढलैए । एहने कथावस्तुपर नाट्य
सिर्जन कएल गेल अछि । हमरा बुझने नाट्यकार कने बेसिए वाल विधार्थीक हेतु शैक्षिक
सामग्रीक प्रयोग कऽ देने छथिन । भाषाक स्तरपर सेहो अत्यन्त अस्वभाविक संवाद छै ।
मुदा नाटकियता बेजोड़ छै ।
चोआरि नाटक सङ्ग्रहमे नाटक ‘एलौ परिक्षा’ क पात्र, परिवेश आ कथ्य कोनो स्तरपर ग्राम्य सीमाक
भंजन नइ करैत छै । मुदा लेखक अपन वौद्घिकता जतऽ–जतऽ प्रयोग करै छथि नाटकक गतिमे
अवरोध अबै छै । परीक्षाक समयमे मात्र गम्भिर होएबाक वा परीक्षाकेँ भयावह अतंक जकाँ
प्रस्तुत करबाक आम मनोविज्ञानकेँ नाट्य रुप देबाक क्रममे नाटक सम्प्रेषणक आधार
संवाद बनैत अछि । कथाक सहज प्रवाहमे आरोपित सन्देश देबाक प्रयत्न सेहो छै ।
यथार्थवादी शैलीक ई नाटक रोचक छै, मुदा कथा, घटनाक्रम आ कथोपकथनमे विश्वासक संकट
सेहो छै । बच्चाक बोलीमे प्रौढ़ताक प्रक्षेपण भेल छै । संवाद पात्रक उमेर आ
परिपक्वतासँ बेसी प्रौढ़ भेलाक कारण अस्वाभाविक सेहो बुझाइत छै । जे नाटकक शौष्ठवकेँ क्षति
करैत छै । अंग्रजी भाषाक अनावश्यक मोहसँ बचब जरुरी छलै । ग्राम्य भाषाक प्रयोगमे
एकरुपता अहि नाटककेँ अओर शक्तिशाली बना सकै छलै ।
अहि सङ्ग्रहक दोसर नाटक छै ‘बोनिपर’ । किछु वर्ष पहिनेक नेपालक मिथिला क्षेत्र अभाव, गरिवी आ
प्राकृतिक विपदाक संगम स्थल छल । सामन्तवादी चेतना, राज्य व्यवस्थामे एक जातीय वर्चस्व आ
छुआछुत, भेदभावक
चरम रुप भयावह छलै । निम्नवर्ग हिनतावोधमे जिबैत छल । ओ वर्ग ने
सपना देखै छल आ ने सपनाकेँ सकार होएबाक कोनो आधार छलै । नियतवादी चेतना मिथिलाक
श्रमिक वर्गक मूल चरित्र बनि गेल छलै । नाटककार परमेश्वर कापड़ि बोनिपर नाटकक
माध्यमसँ ओहि वर्गक अवस्था चित्रण मात्र नइ केलन्हि अछि । आोहि वर्गमे भऽ रहल परिवर्तन
संकेतकेँ सेहो चिन्हित केलन्हि अछि । ओकर सपना आ यथार्थकेँ सुन्दर नाट्य रुप । खास
कए ओहि वाल पात्रक माध्मसँ मिथिलाक श्रमिक वर्गक आङ्गनक यथार्थ त्रासदीकेँ
स्थापित करब निश्चये विलक्षण अछि । अपना आङ्गनक पीड़ासँ परिचित ओ बालचरित्र
सामाजिक अवस्था आ परिवर्तनक अपेक्षाकेँ सहज आ प्रवृतिगत अभिव्यक्ति दैत अछि । बच्चामे
अनुकरणक बेजोड़ क्षमताक सेहो ई नाटक एकटा वानगी बनि गेल अछि । जाहि विषयकेँ अत्यन्त गम्भिर
आ जटील संरचनाक माध्यमसँ नइ कहल जा सकै छलै ओ बातकेँ खेल–खेलमे बच्चा कहि दैत छै ।
कखनो बुझाइत छै, सामाजिक
परिवर्तन, सत्तामे
सहभागिता आ स्वयंकेँ भागिदार बनएबाक प्रक्रियाक अते विशिष्ट विचार अहि बालपात्रक
माध्यमसँ कहाएब अनुचित तँ नइ छै । मुदा ओ पात्र अपना इर्दगिर्दक सुगबुगाहटकेँ
अकानै छै, सामाजिक
उथल–पुथलकेँ प्रत्यक्षदर्शी
बनै छै आ खेलक माध्यमसँ ओहिकेँ सिर्जनात्मक साँचामे ढालै छै । मने बच्चाक
मनोचेतनाक अन्तर यात्रा नइ कएनिहार एहन नाट्य सिर्जना नइ कऽ सकैए । प्राध्यापक
परमेश्वर कापड़िक ई कृति हुनक परिवेशगत विशिष्टता आ बालचेतनाक अन्तर अध्येताक सिर्जन
प्रतिफल मानल जएतनि ।
तेसर नाटक ‘लील्लामे
गील्ला काण्ड’ ।
मिथिलाक पारम्परिक खेलमे धार्मिक मीथक अद्भूत प्रयोग भेल अछि
। राम, सीता वा
रावणसन चरित्रकेँ बालमन बुझैत अछि लीलाक माध्यमसँ । लीलामे वर्णित
पात्रकेँ अनुकरण करबाक क्रममे नाट्यरुप ग्रहण करैत अछि । आ ओ पात्रसभ समाजक समकालीन
चरित्रकेँ स्थापित करैत अछि । समाजिक अवस्थिति, विद्रुपता, आ विडम्वनापर बाल नाटकक माध्यमसँ मारुक प्रहार होइत अछि
। विकृतिजन्य विषयकेँ सेहो अत्यन्त सहजताक सँग प्रक्षेपित करैत अछि आ समाज गलत
परम्परापर व्यंग्य करैत अछि । धार्मिक मीथक सजीव, सहज आ नव भावभूमिमे व्याख्या भेल अछि अहि
नाटकमे । अहि बालनाटकमे स्त्री विमर्शक बात हएब चकित करै छै । अपना आङ्नमे महिला
हिंसा अनेको रुप देखैए बच्चासभ । पुरुष आ महिलाप्रतिक सामाजिक आ पारिवारक
दृष्टिकोणक ओ प्रत्यक्ष अनुभूति करैए । ओकरा सभमे अक्रमकता आ सहनशीलताक मनोविज्ञान
ओहि तरहें निमार्ण होइ छै अथवा विद्रोह सेहो ओएह रुप छै जे सामान्यतः पुरुषवादी समाज
निर्धारण कएने छै । करुण आ छटपटी छै जाहिमे संधर्षसँ बेसी निरिहता छै । इएह छै
मिथिलाक नारीक अवस्था । ताहूमे निम्नवर्गिय परिवारक नारी तँ आओर ही्रसक पुरुषक सामना
करक लेल वाध्य अछि । अहि यथार्थकेँ अत्यन्त सहजताक सँग धार्मिक मीथ आर आम प्रर्दशनक
माध्यमकेँ नाट्य अर्थात लीलाक माध्यमे प्रकटीकरण भेल अछि ।
प्रा. परमेश्वर
कापड़िक साहित्यकेँ बुझबाक लेल आवश्यक भऽ जाइत छै जे पाठक आ कि दर्शक लोक
मर्मज्ञ हुअए । लोक आचार–विचार आ
कि संहिता नइ बुझनिहारक हेतु हुनक साहित्य बुझबामे दुरुहता अनुभूति हेतै । मिथिलाक
बच्चाक बात करी तँ खेल, गीत, फकड़ा आ कथा–पिहानीसँ सीधा
संगति होइत छै । आधुनिक जीवनक सांस्कृतिक प्रदुषणक प्रभाव किछु वर्ष पहिने धरि
मिथिलाक निम्न वर्गिय समुदायक आङ्गनमे प्रवेश नइ कएने छलै । एहनमे ओहि आयुमे
प्रविष्ट कएल विषय–प्रसंङ्ग
सदैवक लेल मनोमष्तिष्कमे सुरक्षित रहि जाइत छै । बालमनकेँ अत्यन्त जिज्ञासु कहल
गेलैए । ओ सम्पूर्ण कथापात्रकेँ बुझबाक आ अपनहिं ढंगसँ विशलेषण्
करबाक हेतु प्रवृति रहैए । अहि नाटकमे ओहि समयकेँ ओ यथार्थपरक ढंगसँ पकड़लनि अछि ।
बच्चाक सिर्जन संसारकेँ बुझबाक आ ओहिकेँ गहींरगर अन्वेषण माध्यमसँ नाट्य सिर्जन
करबामे ओ सफल भेलाह अछि ।
अहि सङ्ग्रहक चारि गोट नाटकक परिवेश, पात्र, चरित्र, आ कथोपकथन, दृश्यवन्धमे खास नविनता आ
विविधता नइ अछि । नाटककार नाटक अन्त करबाक हड़बड़ीमे छथि । विषय क्रम अहिं तरहें अबै छैक
जेना एक्के नाटकक चारि टा दृश्य होइक । नाटक संरचनाक स्तथर परम्परासँ पृथक तँ नइ अछि
मुदा समाजिक मूल्य आ विघटनक अवस्थाकेँ नव अर्थ जरुर प्रदान करैए ।
कोनो नाटककेँ सम्प्रेषणीयताक हेतु विभिन्न नाट्य तत्वक प्रयोग होइत छैक । मुदा नाटककार कथ्यकेँ
नाट्य रुप देबाक क्रममे संवादकेँ आधार बनौलन्हि अछि । बच्चा शरीर क्रियाक
माध्यमसँ बहुतरास अभिव्यक्ति देबऽमे सक्षम रहैत अछि । बहुतो खेलमे शरीर भाषाक उन्नत रुप
देखल जा सकै छै । अहि नाटकसभमे खेलक मौलिक रुपकेँ भितरमे नाट्य अवस्थितिक
निमार्ण आ कथ्यकेँ संयोजित करबाक प्रयत्न होएबाक चाही छलै जे नाटककेँ अओर कलात्मक, प्रभावकारी आ
शिल्पगत नविनता दिस लऽ जइतै।
नाटकमे सभसँ बेसी बहश हुअऽवला पक्ष अछि संवाद । संवाद कहबाक नाट्यकारक अपन
विशिष्टता छन्हि ।
अहि परिवेशक ओ मात्र अवलोकनकर्ता नहि भोक्ता छथि । तें भाषाक स्तरपर ई नाटक मैथिलीक सुच्चा
नाटक बनल अछि । कोनो बातक ग्रहण करबाक आ प्रक्षेपण करबाक मौलिक रुप आ भाषा छै ।
प्रशिद्व नाटककार महेन्द्र मलंगिया छोट–छोट संवाद आ शक्तितशाली पात्रोचित भाषा
गढ़िकऽ मैथिली नाटककेँ उच्चता प्रदान केलन्हि । ई कहब अनुचित नइ जे हुनक परवर्ती
बहुतरास नाटककारपर मलंगियाक संवादशैलीक प्रभाव छै । कापड़िजीक पात्र ओहिना छोट–छोट मुदा
शक्तिशाली संवादक माध्यमसँ नाटककेँ प्रभावकारी बनबैत छथि ।
नाटकक संवादकेँ रुपमे किछु एहन शव्दकेँ प्रयोग भेलैए जकरा गाड़ि कहल जाइ छै ।
मैथिली समाज आ
शव्दकोषमे ओ शव्द गाड़िक रुपमे चिन्हित अछि । मुदा ई पहिल बेर नाट्यकार परमेश्वर कापड़ि
मात्र प्रयोग केलन्हि से बात नइ छै । सभ्य समाज आ ऐ समाजक रुचि– अरुचि साहित्यक
मापदण्ड एकटा खास खण्डमे निर्धाित करैत रहलै । मुदा साहित्यक मर्यादाक नामपर
ओहि परम्पराकेँ ढोइत रहबाक प्रयोजन समाप्त भऽ गेल छै । तखन प्रशन ई जरुर छै जे
पात्र, परवेश, कथ्य आ घटनाक्रम
नाट्यभाषाक निमार्ण कऽ रहल छै कि नाट्यकार । जे नाटककार कथित अपशव्द बलात नाटकमे लएबाक
प्रयत्न करै छै तँ ओ दोष जरुर छै । मुदा विशिष्ट नाटकीय अवस्थामे विशिष्ट नाटकीय
भाषा मात्र नाटककेँ मुखर आ सान्दर्भिक बनौतै । अहि नाटकक पाठक आ नाट्यदर्शक भाषाक
समूचित कि अनुचित ? अहि पर वहश विवेचन करए
।
नेपालक समकालीन मैथिली साहित्यमे लेखन गति अत्यन्त सुस्त अछि । तेहनसन
अवस्थामे कापड़िजीक
नाट्य सङ्ग्रह अहि भाषाक नाट्य परम्परा आ विकासक्रमक एकटा कड़ीक रुपमे खास महत्व राखत ।
अहि नाटकक मञ्चन अखनधरि नइ भऽ सकब निश्चित रुपें दुर्भाग्य अछि । मैथिली भाषी
क्षेत्रमे बहुतरास नाट्य संस्था सक्रिय अछि, जाहि संस्था सभक लेल ई नाटक अत्यन्त
उपयोगी भऽ सकै छलै । आबहु संस्था सभकेँ प्रर्दशन दिस आकृष्ट होएबाक चाही खास कए
बहुतरास निजी आ सरकारी विधालय सभ अखनो शिक्षाक नामपर अत्यन्त धोकन्त विद्या दिस
उन्मुख अछि । विद्यार्थीक समग्र वौद्विक विकासक हेतु सिर्जनात्मक चेतनाक विकास कतेक
अपरिहार्य छै से बुझि अहि नाटक सभकेँ विधालय सभमे प्रर्दशनक उचित व्यवस्थापन कएल
जा सकैत अछि ।
प्रर्दशन नाटककेँ पूर्णता प्रदान करै छै मुदा प्रर्दशनक मुहतक्कीमे नाटक
लेखनपर विराम
नइ देल जा सकै छै । नाट्यपाठ सेहो साहित्यक अन्य कोनो विधासँ प्रभावकारी आ संवेदनशील
सिर्जन भऽ सकै छै । तें नाट्य लेखनक कोनो तरहक अवरोधकेँ अस्वीकार करैत सिर्जनशील
सक्रियताकेँ स्वीकारल जाए । हम नाट्यकारक नाट्य विधामे निरन्तर सक्रिय लेखनक अपेक्षा रखैत
मैथिली बाल नाट्य साहित्यकेँ श्रीवृद्विमे हुनक योगदान होइत रहए से कमना सेहो
करब ।
अन्तमे महाकवि विद्यापति पाण्डुलिपी पुरस्कारसँ पुरस्कृत चौआरि नाटक सङ्ग्रहक पाण्डुलिपीक
हेतु हार्दिक वधाइ । ई पोथी मैथिली नाट्य संसारमे जरुर आदर पाओत
ताहि अपेक्षाक सँग ।
[रमेश रञ्जन नेपाल सङ्गीत तथा नाट्य प्रज्ञा–प्रतिष्ठान, कठमाण्डूक
प्राज्ञ परिषद सदस्य
छथि । ]


c: text/html

text:
किर्गिजस्तानक विश्व सम्पदा क्षेत्रसभक सूची
सन् २०१४ तकमे किर्गिजस्तानक २ टा सम्पदाके संयुक्त राष्ट्र शैक्षिक, वैज्ञानिक एवं सांस्कृतिक संगठन (युनेस्को)द्वारा विश्व सम्पदा क्षेत्रमे मान्यता प्रदान कएल गेल अछि ।
विश्व सम्पदा क्षेत्रसभक सूची[सम्पादन करी]
युनेस्कोद्वारा विश्व सम्पदा क्षेत्र घोषित कएल गेल किर्गिजस्तानक सांस्कृतिक आ प्राकृतिक स्थलसभक सूची:
- नाम: विश्व सम्पदा समितिद्वारा देल गेल नाम
- क्षेत्र: राष्ट्रक इलाका तथा क्षेत्र
- समय: स्थापना भेल वर्ष
- युनेस्को डेटा: विश्व सम्पदा क्षेत्रमे सामेल कएल वर्ष तथा मापदण्ड
- विवरण: सम्पदा क्षेत्रक बारेमे संक्षिप्त विवरण
सन्दर्भ सामग्रीसभ[सम्पादन करी]
- ↑ "Sulaiman-Too Sacred Mountain", UNESCO, अभिगमन तिथि १७ Aug २०११।
- ↑ "Silk Road", UNESCO, अभिगमन तिथि २२ जून २०१४।

robotstxt: allowed

filter: keep


text:
दरभंगा। महाराजाधिराज कामेश्वर सिंह क जयंती पर मिथिला मे कई ठाम कार्यक्रम भेल। महाराजक जयंती क अवसर पर इतिहासकार एएस ठाकुर हुनकर बारे मे विस्तार स जानकारी देलथि। महाराजक राजनीतिक, सामाजिक आ आर्थिक पहलु पर प्रकाश दैत ठाकुर कहला जे महाराज क मन मे मिथिला राज्य कए लकए काफी कौतुहलता छल आ एकर समग्र विकास क लेल ओ पैघ संदर्भ मे परिकल्पना कए जमीन पर उतारबा लेल पहल सेहो शुरू करि देने छलाह। पृथक मिथिला राज्य क लेल महाराजाधिराज कामेश्वर सिंह सीतामढ़ी मे 22-23 अप्रैल, 1934 मे मैथिल महासभा क 27म अधिवेशन मे विधिवत विस्तार रूप स भौगोलिक रूप रेखा प्रस्तुत केने छलाह।
महाराजा कामेश्वर सिंह अपन प्रशासन क लेल अकबर आओर शेरशाह क समकक्ष गिनल जाइत छथि। येह कारण छल जे ओ योजनाबद्ध ढंग स काज केलथि, जाहि स आर्थिक क अलावा सामाजिक आओर राजनीतिक मोर्चा पर हुनका अपार सफलता हाथ लागल। आइ जहि पंचायती राज क ढिढोरा पीटल जा रहल अछि कामेश्वर सिंह ओकर प्रबल समर्थक छलाह। ओ कलकत्ता आ मुजफ्फरपुर मे नगर निगम आ नगरपालिका क स्थापना मे महती भूमिका निभेलथि। हुनकर धारणा छल जे छोट मोट विवाद क निबटारा गाम क स्तर पर भ जेबाक चाही।
कहला जे 1935 क कानून मे यदि महाराज क संशोधन स्वीकार करि लेल जाइते त देश कए आइ कश्मीर क अलावा सांप्रदायिक दंगा जइसन समस्या स नहि जूझए पड़िते। महाराजा देश क सैनिक खर्च बढ़ेबाक विरोधी छलाह। हुनकर धारणा छल जे एहि राशि कए शिक्षा आ समाज कल्याण क क्षेत्र मे लगाकए उन्नति आओर समृद्धि क मार्ग प्रशस्त कैल जा सकैत अछि। 1934 क भूकंप मे ध्वस्त भेल दरभंगा शहर कए फेर स बसेबा क यदि कियो चिंता केने छल त ओ असगर कामेश्वर सिंह छलाह। एकरा लेल ओ दरभंगा इम्प्रूवमेंट ट्रस्ट क स्थापना केलथि। एहि ट्रस्ट क स्थापना क प्रति महाराजा क लगाव कए एतबे स बुझल जा सकैत अछि जे एकर उद्घाटन करेबा लेल ओ दिल्ली स लार्ड विलिंगडन कए दरभंगा बजेने छलाह।
ठाकुर कहला जे कामेश्वर सिंह क देश क विकास मे योगदान रहल, मुदा घर स ल कए देश तक हुनका बिसरी गेल। ओ कहला जे महाराजाधिराज शिक्षा क चौंपियन छलाह। बनारस हिन्दू विश्वविद्यालय क स्थापना क अलावा कोलकाता विश्वविद्यालय क प्रशासनिक भवन हुनके बनाउल अछि। पटना क प्रिंस वेल्स मेडिकल कॉलेज क स्थापना मे हुनकर योगदान स के परिचित नहि अछि। दरभंगा मेडिकल कॉलेज क स्थापना त महाराज क कारण स भेल। ओ आर्थिक सुधारक सेहो छलाह। बंगाल नेशनल बैंक आ सेंट्रल बैंक ऑफ इंडिया क संस्थापक सदस्य छलाह। ओ बिहारक सबस पैघ उद्योगपति छलाह। ओ एहि ठामक लोक लेल राजगारक अवसर पैदा केने छलाह। हुनकर कारखाना मे स्थानीय लोकक संग विदेश स सेहो लोक काज करबा लेल अबैत छल। जूट मिल आ चीनी मिल लगाकए ओ एहि इलाका मे ऑद्योगिक क्रांति केने छलाह। संविधान सभा क सदस्य आ राउंड टेबुल सम्मेलन मे भारतीय दलक हिस्सा रहनिहार डा सर कामेश्वर सिंह सही मायने मे एकटा सफल नीतिकार छलाह।
दोसर दिस महाराजाधिराज कामेश्वर सिंह कल्याणी फाउंडेशन क तत्वावधान मे आयोजित कामेश्वर सिंह स्मारक व्याख्यानमाला मे जयपुर नेशनल विश्वविद्यालय क कुलपति, प्रख्यात समाजशास्त्री प्रो केएल शर्मा ट्रांस्फार्मेशन आफ कास्ट सिस्टम इन टू कास्ट इन कान्टेम्परॉरी इंडिया विषय पर व्याख्यान देलथि। एहि अवसर पर फाउंडेशन क ट्रस्टी डा. हेतुकर झा, विधान पार्षद प्रो. विनोद कुमार चौधरी, इतिहासकार प्रो. रत्नेश्वर मिश्रा, प्रो. रमाकांत झा सहित अन्य बुद्धिजीवी उपस्थित छलाह।
पैघ संदर्भ मे छल महराज क मिथिला राज्य क परिकल्पना
दरभंगा। महाराजाधिराज कामेश्वर सिंह क जयंती पर मिथिला मे कई ठाम कार्यक्रम भेल। महाराजक जयंती क अवसर पर इतिहासकार एएस ठाकुर हुनकर बारे मे विस्तार स जानकारी देलथि। महाराजक राजनीतिक, सामाजिक आ आर्थिक पहलु पर प्रकाश दैत ठाकुर कहला जे महाराज क मन मे मिथिला राज्य कए लकए काफी कौतुहलता छल आ एकर समग्र विकास क लेल ओ पैघ संदर्भ मे परिकल्पना कए जमीन पर उतारबा लेल पहल सेहो शुरू करि देने छलाह। पृथक मिथिला राज्य क लेल महाराजाधिराज कामेश्वर सिंह सीतामढ़ी मे 22-23 अप्रैल, 1934 मे मैथिल महासभा क 27म अधिवेशन मे विधिवत विस्तार रूप स भौगोलिक रूप रेखा प्रस्तुत केने छलाह।


text:
Home » Archives by category » Article » Literature (Page 3)
मिथिलाक ऐतिहासिक विभूतिः विद्यापति
मिथिलाक इतिहासः विद्यापतिक परिचय विद्यापति (१३५० सँ १४४८ ई.) विद्यापति केँ मैथिली भाषाक खंभा टा नहि अपितु मैथिली आन्दोलन आ मैथिली पहिचानक शक्तिक रूप मे सेहो मानल जाएत अछि। विद्यापति पर्व समारोह मार्फत मैथिल जनगण मे भाषिक चेतना जागरणक बहुत पैघ महत्वपूर्ण भूमिका निभायल गेल अछि। एकमात्र कवि विद्यापति आ भाषा मैथिली मे ई […]
स्त्री रौद अछि, पानि अछि, बसात अछि,
रविन्द्र भारती (खजौली) ११.०३.२०१७ , दिन – शनिवार नरेंद्र कुमार जी खजौली (मधुबनी) बाजारक दवाई विक्रेता अछि , अपन काज के व्यस्था के रहितो एहन अमूल रचना केलैन । हिनका मैथिलि आ मिथिला के प्रति अपर स्नेह रखैत छैन, हिनक मैथिलि आ हिंदी दुनु भाषा में आहि कविता के रचना केलैन। आ मैथिलि जिंदाबाद समूह […]
होली विशेष मैथिली गीत
गीतः दारू सब जगह चलै छै… – अशोक कुमार सहनी, रघुनाथपुर, लहान-४ (हालः दोहा, कतार) होली में चलै छै, दीवाली में चलै छै नाच में चलै छै, गजल में चलै छै शादी में चलै छै, तलाक मेें चलै छै जनम दिन में चलै छै, मरण दिन में चलै छै दारू सब जगह चलै छै… घर […]
अन्तर्राष्ट्रीय मातृभाषा दिवसपर अहाँक रचना जन-जनकेँ समर्पित
मैथिली जिन्दाबाद विशेषः अन्तर्राष्ट्रीय मातृभाषा दिवसपर अहाँक पठाओल रचना १. सुप्रसिद्ध गीतकार डा. चन्द्रमणि झा संगोर शाँत छी कमजोर नहि हठ-यतन गठजोर नहि। भावना-भव ओर नहि मित्रताके छोर नहि ।। भिन्न लक्षण रूप यौवन मन विभेदक जोर नहि अपन सुख हँसिकs बँटै छी सहन आँखिक नोर नहि। फूल नगरक हो कि गामक गंध बेशी-थोड़ नहि खेत […]
जाहि आगि सँ पकलौं वैह सँ देह-हाथ सेकऽ पड़ैत अछिः ज्योति
मैथिली कविताः हम आ हमर देश – ज्योति यादव, कक्षाः १२, कान्तिपुर हायर सेकेन्डरी स्कूल, विराटनगर । Jyoti Yadav जे आइग सँ पकलौं यौ मैथिल उहे स देह-हाथ सेकऽ पड़ैत अछि जे आइग सँ…… जे छी दुश्मन देश के यौ मैथिल ओकरे लेल जियय के भीख मांगय पड़ैत अछि जे आइग सँ पकलौं यौ मैथिल…. […]
अहीं द्वारे हम लिखय छी – से बुझियौ
कविता – उदयचन्द्र झा ‘विनोद’ अही्ं दुआरे हम लीखैछी से बुझियौ अहाँ न जीलहुँ तैँ जीबै छी से बुझियौ अहाँ संग भोरे उठि सातु पिबैत रही अहाँ न छी तैयो पीबै छी से बुझियौ हमर चालि मे जतय जतय आपत्ति रहय से सब आब न हम करै छी से बुझियौ शयन कक्ष मे जूता चप्पल […]
मैथिली कथाः बाबूजी
मैथिली कथाः बाबूजी – सुजीत कुमार झा, जनकपुरधाम जखन रिक्सा बाहर आबि कऽ रुकल तऽ भोर भेलाक बादो एखनो दूरसँ अन्हारे लगैत छल । ओ अपन घरक गेटक आगाँ रिक्सा रुकबौलन्हि आ सामान उतारि कऽ ओकरा पैसा दऽ बिदा कएलन्हि । रिक्सा गेलाक किछुदेर बादधरि ओ अपन सामान लऽ ओतहि ठाढ़ रहलाह । हुनकर घरबला पंक्तिमे […]
कथाकार सुजीत झाक नवका मैथिली कथाः मीना कुमारी
मैथिली कथाः मीना कुमारी – सुजीत कुमार झा, जनकपुरधाम ओ समय भोरक छल, मुदा फेकनकेँ हुनके बड़का बेटा प्रदीप आ छोटका उदित बहुत कड़ैक कऽ धमकौलक, एकरबाद खोपड़ी लग-पासक समय गरमा गेल छल । फेकन आश्चर्यमे छला । दुनू बेटा हुनक कमाइसँ किनल गेल टाटा सुमोमे बैसि कऽ धरधरबैत निकलि गेल । फेकनकेँ नाचए गाबएकेँ […]
प्रसिद्ध गीतकार डा. चन्द्रमणि केर नवका गीत ‘हाय रे तोरी भल्ला के!’
गीत – डा. चन्द्रमणि झा, दरभंगा हाय रे तोरी भल्ला के ! खाली अपने देह ने तकियौ ओहि गामवाली के देखियौ कनसा के ओ मोटकी कनियाँ छोड़िके भगलै पहिलुक दुनियाँ जकरा घर बुनियाँ छनि रहलै ढेका धएलक लल्ला के।। हाय रे तोरी… ओकरा घर मे जाधरि रहलै सतभतरी सन उलहन सहलै आब समध कए नव […]
हे गै दिलतोड़िया दिल हमर किऐ तोड़लें गैः कमल महतोक गीत
गीतकार-गजलकारः कमल महतो, जनकपुर गजल किए गेलौ पिया सात समुन्द्र पार यौ। अाइब जाउ पिया छोड़िकऽ कतार यौ॥ सुनसान लगैअ घर अाँगन अा दलान यौ। निक न लगैयऽ करैत अहाँ बिन सिंगार यौ॥ ने चाही कोठा अटारी ने चाही मकान यौ। ने चाही गरो-गहना ने चाही लाख हजार यौ॥ सब दुनिया […]


text:
वाचस्पति मिश्र पर पंडित सहदेव झाक प्राक्कथन, पोथी पूर्व विमर्श
वाचस्पति मिश्र
(लेखकः पं. सहदेव झा)
प्राक्कथन
बहुत छोट अवस्थे सँ वाचस्पतिमिश्रक प्रति हमर मनमे श्रद्धाक बीज स्थापित भए गेल। हमर परिवारमे एवं ठाढीक आनो परिवारमे वाचस्पति मिश्रक डीहक माटिसँ बालकक अक्षरारम्भ होइत छल। जिज्ञासा कएलापर हमर पितामह कहने छलाह – वाचपतिक घराड़ीक माटिसँ अक्षरारम्भ कएने लोक पण्डित होइत अछि। वाचस्पति बड़ पैघ पण्डित छलाह। किछु अधिक अवस्था भेलापर ग्रामीण संस्कृत विद्यालयमे पढए लगलहुँ। संस्कृत विद्यालयक प्रधानाध्यापक स्व. गुरुप्रवर जनार्दनझाजी विद्यालयक इनारमे खोदबा देने छलथिन्ह – “दार्शनिक-कोकिल वाचस्पतिमिश्रक डीह”। ओहि पाँती केँ बेरि-बेरि देखलासँ वाचस्पतिक प्रति श्रद्धाक बीज बाल्यावस्थामे जे अंकुरित भेल छल, से पल्लवित होमए लागल। विद्यालयक द्वितीयाध्यापक स्व. भागीरथझाजीक आमक गाछी वाचस्पतिक डीहक अत्यन्त समीपमे छनि। गर्मीक छुट्टीमे हुनक आमक गाछीमे ‘सिद्धान्त-कौमुदी’ पढैत छलहुँ। हुनकासँ पढबाक अवसरमे वाचस्पतिक अनेक तरहक बात सुनैत छलहुँ।
एक दिन ओ कहने छलाह – जँ भारतीय दर्शनशास्त्रसँ वाचस्पतिक सभ ग्रन्थकेँ हटा देल जाय, तँ भारतीय दर्शन एहेन उपवनक समान भऽ जायत, जाहिमे आओर सभ किछु तँ रहतैक मुदा कोकिलक कलरव नहि रहतैक। हमर घरक समीपमे स्व. मुरलीधर झा (चुनचुन झा) व्याकरण एवं वेदान्तक विशिष्ट विद्वान् छलाह। वाचस्पतिक ‘भामती’क महत्ताक वर्णन करैत हुनक आँखिसँ अश्रुपात होमय लगनि। हुनक भावावेशकेँ देखि मनमे ई संकल्प जागृत भय गेल जे व्याकरणाचार्य कयलाक अनन्तर आओर किछु पढी अथवा नहि पढी, ‘भामती’ धरि अवश्य पढब।
१९५० ई. सँ अपन गामक हाइ इंगलिश स्कूलमे संस्कृत अध्यापक भेलहुँ। संयोगसँ ग्रामेमे स्व. पं. सृष्टिनारायण झाजी, स्व. पं. मुरलीधर झाजी एवं पं. श्री विश्वम्भर झाजी वेदान्तक नीक विद्वान् छलाह। हुनका लोकनिसँ ‘भामती’क अध्ययन करय लगलहुँ। ‘भामती’ एवं वाचस्पतिक अन्यान्य ग्रन्थक अध्ययन कयला पर प्रतीत भेल जे हुनका सनक दोसर दार्शनिक समग्र भारतमे नहि भेलाह, सभ दर्शनमे वाचस्पतिक पोथी मूर्द्धन्य ग्रन्थ अछि। हुनक पाँतीमे शंकराचार्यक तर्क एवं कालिदासक पदलालित्यक मञ्जुल समावेश अछि। मुदा ई आश्चर्य लगैत छल जे एतेक महान दार्शनिकक डीह अन्धराठाढीमे अछि मुदा एकर कोनो व्यापक प्रचार नहि अछि।
संयोगसँ हमर पूज्य अग्रज महात्मा श्री नन्दीश्वर झाजी ब्रह्मस्थान नामक अपन आश्रमसँ ‘मित्रवाणी’ नामक हस्तलिखित पत्रिकाक (मैथिली-भाषामे) संचालन करैत छलाह। हमर प्रयाससँ ‘मित्रवाणी’क तीन सामान्य अंक प्रकाशित भेल छल। हमरा मनमे तीव्र इच्छा जागृत भय गेल जे एक वाचस्पतिक स्मारक ग्रन्थ ‘मित्रवाणी’क विशेषांकक रूपमे प्रकाशित कराओल जाय। जाहिमे समग्र भारतक मूर्द्धन्य विद्वानक वाचस्पतिक सम्बन्धमे निबन्धमे संकलय कय प्रकाशित करबाओल जाय। १९५४ ई. मे ई कार्य आरम्भ भेल एवम् १९६३ ई. मे एहि कार्यक पूर्ति भेल।
ओहि विशेषांकमे श्री १०८ करपात्रीजी महाराज, म. म. गिरिधर शर्मा, पण्डितराज राजेश्वरशास्त्री, वामाचरण भट्टाचार्य, म. म. डा. उमेश मिश्राजी, विद्यावारिधि स्व. शशिनाथझाजी, पण्डित श्री आनन्द शास्त्रीजी एवं स्व. भूपनारायण झाजीक समान विशिष्ट विद्वानक निबन्ध प्रकाशित भेल। म. म. डा. उमेश मिश्रजीक प्रेरणासँ फ्रान्सक एक महिला तथा हालेण्डक एक प्राध्यापक अंगरेजी भाषामे एकर निबन्धो प्रकाशित भेलैक। ओहि सभ लेखक एवं वाचस्पतिक ग्रन्थक अनुशीलन चलिते रहल।
क्रमशः ई स्पष्ट होमय लागल जे ‘भामती’मे वाचस्पति शंकराचार्यक पूर्ण अनुसरण नहि कयने छथि। इएह कारण अछि जे शांकर अद्वैत-वेदान्तमे वाचस्पतिक विचार अन्य प्रस्थानक विचार मानल जाइत अछि। कोनो प्रसंगमे अद्वैत-सिद्धिक लघुवन्दिकाक विट्ठलेशोपाध्यायी टीकामे लिखल अछि –
न च वाचस्पतिमतविरोधः, तस्य प्रस्थानान्तरत्वात्॥अद्वैतसिद्धि, पृ. २६८॥
प्रस्थानक अर्थ होइत अछि परम्परागत प्रतिष्ठित विचार। अर्थात् जे विचार प्राचीन परम्परासँ विद्वत्समाजमे प्रतिष्ठित हो। ई जिज्ञासा तीव्र जागृत भय गेल जे अद्वैत-वेदान्तमे वाचस्पतिक जे विचार शाङ्कर सम्प्रदायक विद्वानक द्वारा अन्य प्रस्थानक विचार कहल जाइत अछि ओहि विचारक प्रतिपादक अन्य कोन प्राचीन मैथिल अद्वैत-वेदान्ती छलाह। अन्य विद्वाने जकाँ ओहि समयमे हमरो धारणा बनल छल जे मण्डन मिश्र द्वैतवादी मीमांसक छलाह। शङ्कराचार्यसँ शास्त्रार्थमे पराजित भय, मण्डन हुनक शिष्य सुरेश्वराचार्य भेलाह एवं तत्पश्चात् ‘नैष्कर्म्यसिद्धि’ एवं ‘वार्त्तिक’ आदि शाङ्कर अद्वैत सम्प्रदायक ग्रन्थ लिखलनि। ई तँ बुझले नहि छल जे ई सभ बात कपोल-कल्पित अछि। मण्डन अद्वैत-वेदान्ती छथि। वाचस्पति हुनके अनुगामी छथि। परन्तु ई बात मनमे अबैत छल जे शाङ्कर सम्प्रदायमे वाचस्पतिक विचार मिथिलाक परम्परागत विचार थिक। परन्तु एकर कोनो आशा नहि बुझाइत छल वाचस्पतिसँ पूर्ववर्ती कोनो मैथिल अद्वैतवादीक पोथी भेटत।
अछता-पछताकऽ एहि आशासँ जे मण्डन संन्यासक अनन्तर मिथिलाक किछु विचार रखने छथि अथवा नहि, सुरेश्वराचार्यक ‘नैष्कर्म्यसिद्धि’क अन्वेषण करय लगलहुँ। ईश्वरक इच्छासँ ‘नैष्कर्म्यसिद्धि’क स्थानमे मण्डनक ‘ब्रह्मसिद्धि’ हाथमे आयल। पोथी देखैत देरी हम आश्चर्यित एवं आनन्दित भय गेलहुँ। पोथीमे देखलियैक – “मण्डनमिश्रविरचिता ब्रह्मसिद्धिः”। हम एहि आश्चर्यित भेलहुँ जे ब्रह्मसिद्धि मण्डन मिश्र कोना लिखलनि। ओ तँ अद्वैत-वेदान्ती छलाह। अद्वैतवादी सर्वोच्च चेतन-तत्त्वकेँ “ब्रह्म” एवं द्वैतवादी “ईश्वर” कहैत छथि। यदि मण्डन संन्यासी भेलाक अनन्तर लिखने रहितथि तखन “सुरेश्वराचार्यविरचिता” – ई लिखल रहितैक। संन्यासी गृहस्थावस्थाक नामक व्यवहार नहि करैत छथि।
तत्पश्चात् देखलहुँ जे मण्डन मिश्र ओहि पोथीमे शङ्कराचार्यक अभिवादन नहि कयने छथि। शनैः शनैः ‘ब्रह्मसिद्धि’क अवलोकन कयलासँ अंगरेजी भाषामे लिखित भूमिकाकेँ बुझलासँ सुस्पष्ट भय गेल जे मण्डन शङ्करक अद्वैत-वेदान्तसँ अतिरिक्त अद्वैत-वेदान्तक आचार्य छलाह। ओ अद्वैत-वेदान्त मिथिलाक परम्परागत अद्वैत-वेदान्त थिक। जनक एवं याज्ञवल्क्यक आचार एवं विचारसँ मण्डनक अद्वैत-वेदान्तक सम्पुष्टि होइत अछि। मण्डन अपन अद्वैत-वेदान्तक ग्रन्थमे शङ्करक कतिपय विचारकेँ अद्वैत-वेदान्तीक रूपमे खण्डन कयने छथि। शङ्कराचार्यो अद्वैत-वेदान्ती मण्डनक कतिपय सिद्धान्तक खण्डन अपन भाष्यमे कएने छथि। (द्रष्टव्य ब्रह्मसिद्धिक भूमिका)
एहिसँ ई स्पष्ट भय गेल जे मण्डन एवं शङ्करक विरोध मीमांसक एवं वेदान्ती विरोध अथवा द्वैतवादी एवं अद्वैतवादीक विरोध नहि छल जेना कि ऐतिहासिक दृष्टिसँ अप्रामाणिक ‘शङ्कर-दिग्विजय’ पोथीमे वर्णित भेल अछि। अपितु दू सम्प्रदायक अद्वैवादीक विरोध मण्डन एवं शङ्करक विरोध छल। मण्डन अद्वैवादमे आस्था रखितहु, मोक्षक हेतु वैदिक सभ कर्मक महत्ताक प्रतिपादन ‘ब्रह्मसिद्धि’मे कयने छथि। ‘भामती’मे वाचस्पतिक प्रायः सभ अभिनव विचारक प्रतिपादन हुनकासँ पूर्व मण्डन ‘ब्रह्मसिद्धि’मे कयने छथि।
मण्डन आजीवन मीमांसक एवं अद्वैत-वेदान्ती छलाह। मीमांसक ‘विधिविवेक’ नामक ग्रन्थोमे मण्डन वेदान्त वाक्यसँ ब्रह्मक सिद्धि होइत अछि एकर प्रतिपादन कएने छथि। अद्वैत-वेदान्ती, निष्क्रिय सर्वोच्च चेतन-तत्त्वकेँ ‘ब्रह्म’ कहैत छथि एवं द्वैतवादी सक्रिय सर्वोच्च चेतनतत्त्वकेँ ईश्वर कहैत छथि। जेँ कि मण्डन ‘विधिविवेक’मे वेदान्त वाक्यसँ ब्रह्मक सिद्धिक समर्थन कएने छथि तेँ सूचित होइत अछि जे मण्डन मीमांसाक रूपहुमे वेदान्तकेँ प्रामाणिक मानैत छलाह, एवं वेदान्त-वाक्यसँ सर्वोच्च निष्क्रिय चेतन-तत्त्व (ब्रह्म)क सिद्धि होइत अछि – इहो मानैत छलाह। अतः मण्डन मीमांसक रूपहुमे अद्वैतवादी छलाह।
ऐतिहासिक कालमे कुमारिल (६०० सँ ६६० ई.), प्रभाकर (६१० सँ ६९० ई.), मण्डन (६१५ सँ ६९५ ई.) तीन प्राचीन एवं प्रतिष्ठित मीमांसक भेलाह। हिनका लोकनिक समय-निरूपण ‘ब्रह्मसिद्धि’क भूमिकाक आधारपर कयल गेल अछि। मुदा मण्डनक समय आठमी शताब्दी समीचीन बुझि पड़ैत अछि। कारण, मण्डन शङ्करक समकाल छलाह। प्रायः सर्वसम्मतसँ आब शङ्करक समय ७७८ सँ ८२० ई मानल जाइत अछि (द्रष्टव्यः शङ्कराचार्य पृ. ३५)। संस्कृत पण्डित लोकनिक परम्परागत कथासँ प्रभाकर कुमारिलक शिष्ट छलाह। एहि सम्बन्धमे गुरुपरम्परासँ एक कथा बुझल अछि जे लिखबाक इच्छा भय रहल अछि। कुमारिल कतहु जा रहल छलाह। कोनो गामक समीपमे संध्याकाल भय गेलनि। एक बालककेँ गाय चरबैत देखि, कुमारिल पुछलथिन जे ग्राम कतेक दूर पर छैक। ओ बालक कुमारिलसँ कहलकनि जे अहाँ पढलो-लिखल छी? कुमारिल आश्चर्यचकित भय गेलाह। बालकसँ पुछलथिन – अहाँकेँ ई जिज्ञासा किएक भेल? ओ बालक कहलथिन – यदि ग्राम दूर रहितैक तँ संध्याकालमे हम (छोट बालक) एहिठाम गाय चरबैत नहि रहितहुँ। ओ बालक प्रभाकर छलाह।
कुमारिल बालकक विलक्षण प्रतिभासँ प्रभावित भय रातिमे प्रभाकरक पिताक ओहिठाम रहलाह। अपन परिचय दय, प्रभाकरक पिताक अनुमतिसँ प्रभाकरकेँ पढयबाक हेतु अपना ओहिठाम लय अयलाह। प्रभाकर जखन कुमारिलसँ शाबरभाष्यक अध्ययन करैत छलाह तखन एक घटना ई भेलैक जे शाबरभाष्य पढयबाक अवसरमे कुमारिलकेँ एक पाँतीक अर्थ नहि लगैत छलनि। एकाग्रमनसँ किछुकाल ओहि पाँतीक अर्थ विचार कयलाक अनन्तर कुमारिल लघुशंका करय हेतु गेलाह।
प्रभाकर गम्भीरतासँ ओहि पाँतीकेँ देखि यावत् कुमारिल आबथि, तावत् ओहि पाँतीक शीर्षस्थ रेखाकेँ लेखनीसँ ठीक कय देलथिन जाहिसँ कुमारिलकेँ ओहि पाँतीक अर्थ लागि गेलनि। जिज्ञासा कयलापर जे एहि पाँतीक शीर्षस्थ रेखाकेँ के ठीक कयलक, प्रभाकरक नाम शिष्यलोकनि कहलथिन। प्रसन्न भय कुमारिल छात्रलोकनिसँ बहकलथिन जे अहाँ लोकनि प्रभाकरकेँ गुरु कहिऔन। तहियासँ प्रभाकरकेँ सभ गुरु कहय लगलथिन।
मीमांसा दर्शनमे गुरु-मतसँ प्रभाकरक मत बुझल जाइत अछि। शाबरभाष्यमे एकठाम ई पाँती छैक जे “तत्रतुनोक्तम् अत्रापि नोक्तम् अतो द्विरुक्तम्”। पाँती देखलासँ सामान्यतः ई अर्थ बुझि पड़ैत छैक जे ताहिठाम नहि कहलहुँ एवं एहूठाम नहि कहलहुँ। अतएव दू बेरि कहलहुँ। ई बात पूर्वापर विरुद्ध भय जाइत छैक।
प्रभाकर शीर्षस्थ रेखाकेँ एहि रूपसँ बना देलथिन – तत्र तुनोक्तम् अत्रापिनोक्तम्। फलतः ई अर्थ स्पष्ट भय गेलैक जे ताहिठाम “तु” शब्दसँ कहलहुँ, एहिठाम “अपि” शब्दसँ कहलहुँ। अतएव दू बेरि कहलहुँ। (तत्र तुना उक्तम् अत्र अपिना उक्तम् अतः द्विरुक्तम्)। मीमांसा-दर्शनमे प्रभाकरक सिद्धान्त कुमारिलक सिद्धान्तसँ पृथक् अस्तित्त्व रखैत अछि एवं दूनूक सिद्धांत विद्वान् लोकनिसँ मान्य अछि।
मिथिलामे पश्चात् एक निश्चित मैथिल विद्वान् मुरारि मिश्र भेलाह जे मीमांसा-दर्शनमे तेसर सम्प्रदाय चलओलनि। मुदा हुनक सम्प्रदाय विद्वान् लोकनिसँ उपेक्षित रहल एवं मुरारेस्तृतीयः पन्थाः कहि कऽ मुरारि मिश्रक हँसी कयल गेल। हमरा जनैत कुमारिल, प्रभाकर एवं मुरारि मिश्र तीनू मैथिल विद्वान् छलाह। एहि सम्बन्धमे अनुसन्धानक अपेक्षा अछि। मिथिलामे न्यायदर्शन जकाँ मीमांशादर्शनक अत्यधिक प्रचार छल। ‘मुरारेस्तृतीयः पन्थाः’ एहि व्यंग्योक्तिक रूपान्त मैथिली भाषामे प्रयोग होइत अछि जे हिनक तेसरे बाट छनि। प्रायः अन्य जनभाषामे एहि तरहक व्यंग्योक्तिक प्रचार नहि छैक। एहू सभसँ सिद्ध होइत अछि जे कुमारिल, प्रभाकर एवं मुरारि मिश्र ई तीनू मैथिल छलाह।
क्रमशः……..
नोटः ई अंश वर्तमान समयक कतेको जिज्ञासू मुमुक्षु लोकनि वास्ते फेसबुक व अन्य वेबसाइट मार्फत दीर्घकाल वास्ते सुरक्षित कय रहल छी। मैथिली अकादमी द्वारा ई पोथी प्रकाशित कराओल गेल अछि। शनैः शनैः पढू पूरा आ मनन करू। जय मिथिला – जय जय मिथिला!!
हरिः हरः!!


text:
Sunday, October 5, 2008
वैद्यनाथ धाम क यात्रा आ सुखद अनुभव
एम्हर बहुत व्यस्त रहलहुं, कारण अखबार क काज बहुत बढ़ि गेल अछि। एही कारण सं पोस्ट नहिं कय सकलहुं। क्षमा प्रार्थी छी।
धर्मपुर आ हमर परिवार क खिस्सा सं अलग एकटा खिस्सा कहैत छी। पछिला मास 25 तारीख कें अखबार क काज सं वैद्यनाथ धाम जयबाक सुअवसर भेटल। मां, पत्नी, छोटकी बेटी आ भातिज सेहो संग रहथि। 40 वर्षक बाद वैद्यनाथ धाम गेल रही। मां आ पत्नी क संग पहिल बेर-खूब उत्साहित छलहुं। भोरे बाबा का दर्शन-पूजा कय मीटिंग में गेलहुं। ओही राति वापस अयबाक छल। मौर्य में जसीडीह सं रिजर्वेशन छल। ट्रेन आयल। सभ गोटा अपन-अपन बर्थ पर जा सूति रहलहुं। बोकारो क बाद निन्न टुटल, तं सूटकेस गायब छल। सबहक कपड़ा, कैमरा क बैग आ पूरा सामान छल। सभ टा उत्साह खत्म भय गेल।
अगिला दिन सांझ में बोकारो सं एक सज्जन, वशिष्ठ जी फोन कयलैन्हि। कहलैन्हि जे हमर सूटकेस हुनकर बस में भेटल अछि। बोकारो सं सूटकेस मंगाओल। खाली हमर कपड़ा, कैमरा क बैग आ हमर अन्य सामान गायब छल। विश्वास नहिं भेल जे एहि घोर कलियुग में सेहो एहन लोक छैक। वशिष्ठ जी कें धन्यवाद देलियैन्हि। संगहि बाबा क दर्शन फेर करबाक संकल्प लेलहुं। देखी कहिया पूरा होइत अछि ई संकल्प।
आइ एतबे। खिस्सा फेर आगू बढ़त।
धर्मपुर आ हमर परिवार क खिस्सा सं अलग एकटा खिस्सा कहैत छी। पछिला मास 25 तारीख कें अखबार क काज सं वैद्यनाथ धाम जयबाक सुअवसर भेटल। मां, पत्नी, छोटकी बेटी आ भातिज सेहो संग रहथि। 40 वर्षक बाद वैद्यनाथ धाम गेल रही। मां आ पत्नी क संग पहिल बेर-खूब उत्साहित छलहुं। भोरे बाबा का दर्शन-पूजा कय मीटिंग में गेलहुं। ओही राति वापस अयबाक छल। मौर्य में जसीडीह सं रिजर्वेशन छल। ट्रेन आयल। सभ गोटा अपन-अपन बर्थ पर जा सूति रहलहुं। बोकारो क बाद निन्न टुटल, तं सूटकेस गायब छल। सबहक कपड़ा, कैमरा क बैग आ पूरा सामान छल। सभ टा उत्साह खत्म भय गेल।
अगिला दिन सांझ में बोकारो सं एक सज्जन, वशिष्ठ जी फोन कयलैन्हि। कहलैन्हि जे हमर सूटकेस हुनकर बस में भेटल अछि। बोकारो सं सूटकेस मंगाओल। खाली हमर कपड़ा, कैमरा क बैग आ हमर अन्य सामान गायब छल। विश्वास नहिं भेल जे एहि घोर कलियुग में सेहो एहन लोक छैक। वशिष्ठ जी कें धन्यवाद देलियैन्हि। संगहि बाबा क दर्शन फेर करबाक संकल्प लेलहुं। देखी कहिया पूरा होइत अछि ई संकल्प।
आइ एतबे। खिस्सा फेर आगू बढ़त।
Posted by यशोनाथ झा at 11:34 AM 6 comments:
Subscribe to: Posts (Atom)


text:
जस्टिस जेएस खेहर केर अध्यक्षता बला बेंच मिश्रा क' कहलनि कि कोइट अहाँक हलफनामा सेहो देखना अछि आर ओहि पर पिछला बीस बरख सँ काज के रहल अछि। जस्टिस खेहर कहलनि कि अहाँ बेर - बेर सुनवाई टारबाक मांग करैत छी आर फेर कहैत छी कि अदालत म' बहुत केस लंबित अछि। जगन्नाथ मिश्रा सँ कहल गेलन्हि कि चारि सप्ताह म' अप्पन जवाब पेश करि ओहिक बाद अहाँक क' जबाब पेश करबाक मौका नहि देल जायत।
अपने क' बता दी चारा घोटाला मामला म' आरजेडी प्रमुख लालू यादव आर अन्य पर से किछ धारा हटेबाक खिलाफ दायर याचिका पर सुप्रीम कोर्ट सुनवाई करैत छल। दरअसल, झारखंड हाईकोर्ट नवम्बर 2014 म' लालू यादव क' राहत दैत हुनका ऊपर लागल घोटाला केर साजिश रचबाक आरोप हटा देना छल। हाईकोर्ट कहलनि कि एकहि अपराध लेल किनको दुइ बेर सजा नहि देल जे सकैत अछि। लालू यादव केँ खिलाफ आईपीसी केर दुइ आन धारा केर तहत मुकदमा जारी रहत। सीबीआई एहि फैसला केँ आठ महीना बाद झारखंड हाईकोर्ट के फैसला क' सुप्रीम कोर्ट म' चुनौती देलन्हि। करीब 950 करोड़ केँ चारा घोटाला केँ केस म' लालू प्रसाद यादव के अलावा बिहार के पूर्व मुख्यमंत्री जगन्नाथ मिश्रा, जनता दल युनाईटेड पूर्व सांसद जगदीश शर्मा समेत 45 आरोपी छैथ। हिनका सभ पर चाईबासा कोषागार सँ 37.7 करोड़ टक्का केर अवैध निकासी केँ आरोप छैन्ह।


text:
१.सुमित आनन्द- शोध-पत्रिका- मैथिलीक लोकार्पण २. मुन्ना जी-अप्पन आंगनमे ठाढ़ आइ हम अपने घरकेँ ताकि रहल छी
१
सुमित आनन्द
शोध-पत्रिका मैथिलीक लोकार्पण
विश्वविद्यालय मैथिली विभागक शोध-पत्रिका मैथिली-अंक-5 केर लोकार्पण दिनांक 31-01-11केँ ललित नारायण मिथिला विश्वविद्यालयक कुलपति डा. समरेन्द्र प्रताप सिंहक कर-कमलसँ विश्वविद्यालय मैथिली विभागमे भेल। ई शोध-पत्रिका दिसम्वर 2010 मे छपि चुकल छल किन्तु किछु अपरिहार्य कारणसँ लोकार्पणमे देरी भेल। एहि अवसरपर मैथिलीमे भाषण करैत कुलपति बजलाह जे प्रत्येक विभागसँ शोध-पत्रिका अवश्य प्रकाशित होअए तथा प्रत्येक शिक्षक वर्षमे कम सँ कम एकटा शोध-पत्र अवश्य छपाबथि। ओ ईहो कहलनि जे पी. जी. विभागक दायित्व मात्र अपनहि धरि सीमित नहि अछि अपितु एकर भूमिका सभ कॉलेजक अपन विषयक विभागक उत्थान आ विकासमे होयबाक चाही। एहि अवसरपर साहित्य अकादेमी,दिल्लीक पूर्व प्रतिनिधि डा. सुरेश्वर झा शिक्षकसँ नियमित वर्ग संचालन, शोध-कार्य करब आ करायब तथा पुस्तकालयमे समय देबाक हेतु कहलनि। साहित्य अकादेमी सम्मान प्राप्त डा. भीमनाथ झा शोध-पत्रिकाकेँ आओरो उत्कृष्ट बनयबाक हेतु अनेक मूल्यवान सुझाव देलनि। मैथिली अकादमी, पटनाक अध्यक्ष श्री कमला कान्त झा डा. जयकान्त मिश्रक पुस्तकालय एहि विभागकेँ उपहारस्वरूप भेटबापर प्रसन्नता व्यक्त कयलनि तथा कुलपतिसँ ओकर संरक्षणक हेतु आग्रह कयलनि। डा. वैद्यनाथ चौधरी ‘बैजू’ कुलपतिसँ आग्रह कयलनि जे विश्वविद्यालयसँ जे कोनो आमंत्रण पत्र जारी होअए ताहिमे एक पीठपर मैथिलीमे सेहो अंकित रहय। कार्यक्रक संचालन करैत डा. रमण झा विश्वविद्यालयक नीतिमे परिवर्तन कए अन्य विषयक प्रतिष्ठाक छात्रकेँ दोसर विषयमे पी. जी. करबाक अवसर देबाक आवश्यकतापर बल देलनि। विभागाध्यक्ष एवं सभाध्यक्ष डा. वीणा ठाकुर शिक्षकक बहाली नहि होयबाक कारण पी. जी. मे छात्रक कमी कहलनि। एहि अवसरपर डा. शशिनाथ झा सेहो अपन मूल्यवान विचार रखलनि।
श्री सुमित आनन्दक गोसाउनिक गीत एवं स्वागत गीतसँ प्रारम्भ भेल समारोहमे डा. नीता झा, डा. विभूति आनन्द सहित अनेक विभागाध्यक्ष, अनेक पदाधिकारी, भारी संख्यामे षिक्षक एवं साहित्यकार लोकनि उपस्थित छलाह। समारोहक समापन डा. रमण झाक धन्यवाद ज्ञापनसँ भेल।
२
1. मुन्ना जी
2. अप्पन आंगनमे ठाढ़ आइ हम अपने घरकेँ ताकि रहल छी।
3.
4. उपरोक्त पाँती युवा कवि मनोज कश्यप जीक गजलक अंश थिक। जे “मैथिली-बोजपुरी कविता उत्सव 2011”क अवसरपर 24 जनवरी 2011केँ दिल्लीक आइ.टी.ओ. स्थित आजाद भवनमे पढ़ल गेल छल।
5. ऐ अवसरपर मैथिली-बोजपुरीक आठ-आठ (कुल सोलह) गोट कवि अपन रचना पाठ कयलनि। कविगोष्ठीक शुरोआत मैथिलीक युवा कवि श्री कुमार शैलेन्द्र जीक कविता पाठसँ भेल। श्री कुमार द्वारा पठित दु गोट कवितमे ‘चिट्ठी आ गाम’ बेशी प्रभावित केलक- इ मे कवि गामक विस्मृतिकेँ सेलफोनमे समाहित होइत आ थोड़वेमे गप्प के सिमटि जेवाक बाद गामक पिछला जीवन स्मरण मात्रे जीवाक सुन्दर व्याख्या केलनि- एक बानगी देखल जाओ- “आव गामेसँ चिट्ठी नहि अवैछ, सेलफोनेपर भऽ जाइछ गप्प। पहिने चिट्ठीमे गामक वर्णन होइत छलै आव सेलफोनपर होइत छैक कुशलक्षेम मात्र”।
6. तकर पछाति गोटा गोटी सात गोट कवि अपन पद्य विधाक अनेको प्रकारक रचनाक पाठ केलनि। जाहिमे रविन्द्र लालदास पहिले सब बेर जकाँ अहू बेर ‘क्षणिका’, जकरा ओ तुरंत नामे लिखै-पढ़ै छथिकेँ सुनौलनि सबटा तुरंता मार्मिक आ प्रासंगिक छल मुदा श्रोताक सिरखारी देखि श्रोता गणक मानसिक परिपक्वता बेलरता छल। सब गप्पकेँ अर्थकेँ श्रोता देरीसँ बुझलक आ बुझबे नहि केलक। तकर पछाति ‘कुमार मनोज कश्यप’ अपन ‘गजल’ पढ़लनि जाहि माध्यमे ओ जिनगीक नव विहानकेँ तकवाक आ अपने आंगनमे पड़ौआ सन बनि जेवाक सटीक चित्रण केलनि- देखल जाओ इ पाँतीकेँ “धज्जी रातुक स्याह आँचरमे , अहलभोरकेँ ताकि रहल छी,
7. अप्पन आंगनमे ठाढ़ आइ हम अपने घरकेँ ताकि रहल छी,,
8. बेरा-बेरी प्रतिष्ठित, प्रौढ़ कवि सब अपन अपन रचना पाठ केलनि जाहिमे प्रमुख छलाह सुकांत सोम (पटना) राम लोचन ठाकुर (कोलकाता) प्रो. शेफालिका वर्मा दिल्ली। कार्यक्रम मनलग्गु कम आ त्रुटिगत वेशी देखाएल।
9. पहिल बात जे इ अकादमीक स्थापने कालसँ चलि आबि रहल अछि जे पूर्ण स्थापित, समर्थ, सजग मैथिलीके शैशव, हाशियापर आ फुहड़पनक द्योतक भोजपुरी अपन अकादमीय आ मंपीय सामर्थे एकरा (मैथिली) गरोसि लैह। कखनो-कखनो तऽ दृऍष्टिगोचर होइछ जेना भोजपुरी मैथिलीकेँ काँचे घोटि एकरापर सवार भऽ जाइछ। जे अहू कार्यक्रममे पूर्णतः देखाएल। ओना अकादमीक सचिव श्री रविन्द्र श्रीवास्तव ‘परिचय दास’ जी दुनूक समन्वयनक वास्ते आंशिक आ असफल प्रयास करैत रहैत छथि। कविगणमे नवतुरक समिलताक बेगरता देखल गेल। कुल मिला कऽ सरकारी आयोजनक खानापुर्त्ति स्पष्ट परिलक्षित होइत रहल। इ कार्यक्रमक अध्यक्षता मैथिलीक प्रख्यात कवित्री शांति सुमन आ मंच संचालन भोजपुरी कवि रविन्द्र श्रीवास्तव उर्फ जुगानी भाइ केलनि। इ कार्यक्रमकेँ सरकारी तौरपर मजगुती देखल गेल दिल्ली सरकारक राजभाषा मंत्री डॉ. प्रो. किरण वालिया जीक उपस्थितिसँ। किएक तऽ हुनकर उपस्थितिक पछाति सचिव, संचालक आ किछु कविगण हुनकर स्वागतगाणक राग अलापैत एना देखल गेला जे किछु काल धरि इ आयोजन अकादमीक नहि कोनो विशेष राजनैतिक पार्टीक आयोजनक भ्रम जनमा देलक। बेगरता देखाएल ऐ सभसँ उबरबाक स्वतंत्र साहित्यिक माहौलक।
३.६.जगदीश प्रसाद मंडल
३.७.१. राम विलास साहु- नींदिया बैरी भेल पहुना २. आनंद कुमार झा
..
चन्दन झा
पिता श्री मदन मोहन झा, बाबा- डॉ. उपेन्द्र नाथ झा, गाम- लोरिका, भाया-बेनीपट्टी (मधुबनी)
की भऽ रहल अछि अपना गाममे
की भऽ रहल अछि अपना गाममे
सब बदलि रहल अछि
सब गोटा गाम
गाम छोड़ि नग्रक लेल दौगि रहल अछि
शान्तिक त्याग कऽ
हहारो दिस जा रहल अछि
गामक छाछक बदला
कोकाकोला बाजि रहल अछि
चिट्ठी चौपातीक आब आस नै रहि गेल
जहिया सँ आयल मोबाइल बात गजब भऽ गेल
जहिया सँ चलल पश्चिमी बसात
हवामे अश्लीलता भरि गेल
आठ गजक साड़ीक बदला
छः इंचक मिनी एस्कर्ट भऽ गेल
जय गंगाक किनारपर साधु साधना चलए
अब ओ गंगा किनार पापीक बसेरा भऽ गेल
गामक झोपड़ी आब रंग बदलि रहल अछि
झोपड़ी सँ पक्का मकान बनि रहल अछि
गामक माटिमे आब ओ गमक नै रहि गेल
आब चारो दिशासँ शराब महकि रहल अछि
की भऽ रहल अछि गाममे ....(राधे )
मोहन प्रसाद
आउ करी नव मिथिलाक निर्माण
आउ करी नव मिथिलाक निर्माण
करी संस्कारक दान
बाँटी अनुभवक दान
करी रोटीक दान
आउ करी नव मिथिलाक निर्माण
आउ करी नव मिथिलाक निर्माण
करी संस्कारक दान
बाँटी अनुभवक ज्ञान
करी रोटीक दान
कऽ रक्तक दान
आउ करी नव मिथिलाक निर्माण
बिलखि-बिलखि कानि रहल छै
कमला कोसीक प्रवाह बहि रहल छै
अन्हरियामे अन्हरा गेलै अछि
आउ करी संस्कारक दान
आउ करी नव मिथिलाक निर्माण
बिन बरखा थलाह भेलै अछि
बिन जाड़क थरथरा रहल अछि
बहै जखन कखनो पछबा
हृदए ओकर कपकपा रहल अछि
आउ बाँटि अनुभवक दान
आउ करी नव मिथिलाक निर्माण
पेट पाँजरमे सटि रहल छै
फाटल धोती लटकि रहल छै
माघमे छठि जकाँ हाफि रहल अछि
दूटा रोटी लेल जद्दोजहद कऽ रहल अछि
आउ करी रोटीक दान
आउ करी नव मिथिलाक निर्माण
तन उधिया रहल छै पवनक झकझोर
पीरा सहि-सहि पीअर झाम झिंझोर
आब खसत तब खसत भीजल माटिक जड़ि
एकटा दूटा के कही भरल बीमारीक घर
खून बनल छै मदिराक पानिसँ
आउ दियौ जीवनदान अपन रक्तक दान
मान बढ़ाउ करि कऽ सभ संभव महादान
आउ करी नव भारत निर्माण
कोनो जाति नै कोनो पाति नै
आत्मा तँ अजर अछि अमर अछि
सभ जीवन एक्के छी
सभक सम्मान करू
आउ नव मिथिलाक निर्माण करू
गिरीश चन्द्र लाल
गिरीश चन्द्र लाल , काठमांडू , नेपाल – गिरीश जी नेपालक सर्वोच्च न्यायालयमे न्यायाधीश छथि।
१
शुभ प्रभात
उदयाचल पर होइत अरुणिमाक आरोह
आशा आर विश्वासक संग
तन मन एवं जन जन मे
पूर्व संचित अभिलाषाके साकार करक लेल भेल अछि
स्वागत अछि हे शुभ प्रभात १ स्वागत अछि
आहाँ हमर धरती पर नव प्राणक संचार हेतु
अपन सभटा शुभेच्छा संग अयलहुँ
स्वागत अछि ।
मुदा ई नहि बुमmव जे
आबो अहाँक यात्रा निर्विघ्न चलबे करत
समय केर धवल एवं कृष्ण पट
किनको चल देलकैन्हि अछि निष्कन्टक ?
बिसरि गेलहुँ किछुए दिन पहिलका इतिहास
अहाँक अनन्त यात्राक क्रम मे
किछुए दिन पहिले त राम अवतरित भेल छलाह
वनबासक क्लेश पत्नीक अपमान
आ कि कि नै सह पडलैन्हि ।
तहिना कृष्ण कतवो हँसला कतवो बजला
मुरली पर गीत गौलैथ रथ पर गीता रचलैथ
मुदा जखन एकटा शिकारीक गुलेटी पर
यहि धरती सँ प्रयाण कयलैथ
तखन हुनक सुदर्शन कत रहथीन
ईशा जाहि शूली पर मसीहा बनलाह
से त मोने होएत
ओहि शूलीक रँग एखनो भटरंग नहि भेल अछि
करवलाक शहीद त अँहाक नोरेमे छैथ
तैं हे प्रभात ।
अहाँ सदिखन एहने शीतल आ निश्छल नहि रहव
से जनितहुँ बुझितहुँ
अँहाक यात्राक मंगल कामना कऽ रहलछी
अँहा त निरन्तर अपन प्रिय प्रकाशक संग
पूर्व सँ पश्चिम आ पश्चिम सँ पूर्व
सतत चलैत हमरो धरती पर अयलहुँ
स्वागत अछि हे शुभ प्रभात ! स्वागत अछि ।
२
मन मे भेल अछि भोर
मन मे भेल अछि भोर प्रभुजी ।
मन मे भेल अछि भोर ।
अर्पण अछि ई नोर प्रभुजी ।
अर्पण अछि ई नोर ।
नयन भेल छल पाथर पाथर ।
पथ हेरैत छल आखर आखर ।
शून्य हृदय मे प्रगट भेल अछि
रुनमmुन रुनमmुन शोर ।
मन मे भेल अछि भोर प्रभुजी ।
मन मे भेल अछि भोर ।
चैन चैन के आस लगौने ।
सुख के मनसा मन मे धैने ।
चलैत चलैत हम श्रान्त भेल छी
नहि अछि कोनो छोर ।
नहि अछि कोनो छोर प्रभुजी ।
नहि अछि कोनो छोर ।
अर्पण अछि ई नोर प्रभुजी ।
अर्पण अछि ई नोर ।
अयन अयन मे व्याप्त अहाँ छी ।
सभक अंगमे रंग जकाँ छी ।
पावि रहल नहि नयन हमर अछि
अहाँक कोनो ओर ।
अहाँक कोनो ओर प्रभुजी ।
अहाँक कोनो ओर ।
मन मे भेल अछि भोर प्रभुजी ।
मन मे भेल अछि भोर ।
३
एक रंग अनेक रंग
एक रंग अनेक रंग रंगक ई खेल
बुझैत बुझैत जिनगी सभक शेष भेल ।
ओर नहि छोर नहि कोरक कोनो पोर नहि
भेदक यहि खेल मे साँझ नहि भोर नहि
एक रंग सभक संग सभक संग एक रंग
एक रुप अनेक रुप एक एक भेल ।
एक रंग अनेक रंग...................
धरती अछि नभक संग नभक अंग रंग रंग
चलैत चलैत संग संग मनक तार भेल दंग
भूतल आर सागर मे खेत आर रेत पर
खोज नित नव नव प्रगट प्रगट भेल ।
एक रंग अनेक रंग ...............
पूmल पर पात पर गाछ सभक हाथ पर
बीजक परिवर्तन पर प्रकृतिक समर्थन पर
एक फूल अनेक तुल तुल तुल धूल धूल
धूल संग तुल मिलि फूल फूल भेल ।
एक रंग अनेक रंग..............
राजेश मोहन झा 'गुंजन'
माय मनाइन
अंग विभूति छन्हि जटाजूट छन्हि
रहती कोना अपन अपर्णा
खाइत धथूर भॉग छथि सदिखन
की बुझता जगतक दु:खहणा
पीटथि करेज माय मनाइन
की भेल ई विधना केर लेखा
औता नारद निश्चित पुछबनि
बॅचलथि कन्ना भाग्यक रेखा
बौराएल शिव बसहापर बैसल
गिरिजा कन्ना रहती कैलाश- घर
सखि हे हम कहियो नै देखलौं
विचित्र वरिआती आ एहन बेछप्प बर
चिन्ता जुनि करू माय मनाइन
सकल सृष्टि छन्हि ठाम आ गाम
अखिल भुवनक सध: छथि स्वामी
क्षण कैलाश क्षण भक्तक धाम
भाग्यवती छथि हमर अपर्णा
कहलनि हिमराज भूदेव
भवानी संग बसहापर बैसल
चलला सभगण संग महादेव।
नवीन कुमार "आशा" (१९८७- )
पिता श्री गंगानाथ झा, माता श्रीमति विनीता झा। गाम- धानेरामपुर, पोस्ट- लोहना रोड, जिला- दरभंगा।
नै बिसरलौं चारि साल
केना बिसरी ओ चारि साल
जे बुनने छल एकटा जाल
बदलि देलक जीवनक परिभाषा
कतो नै छल एकटा आशा
देखने छलौं एकटा सपना
पढ़ी-लिखी शहरमे
बनब एकटा अफसर
छल हमर ई अभिलाषा
जे बनि गेल छल निराशा
आइ ओ दिन नै बिसरल
ओ मनमे रचल बसल
जखन केने छलौं फेल
सभ कियो हाथो हाथ लेल
सभ ठाम होइ अपमानित
किए नै होइत सम्मानित
मुदा सुनि कऽ मन करी शान्त
फेर राखी दिलपर हाथ
ओतएसँ आएल अवाज
बौआ जँ तूँ केले फेल
नै बुझ छुटि गेल रेल
फेर देखा देलक पथ
जइसँ आस निर्गत
फेर देखा देलक किरण
आ करऽ लगलौं विचरण
केना बिसरी ओ चारि साल
जे बुनने छल एकटा जाल
केना बिसरी हम ओ दिन
जकरा कटलौं गिन-गिन-गिन-गिन
जखन जाइ कोनो गाम
लोक जिनाइ करए हराम
किए नै आइ बनल अफसर
किए नै घुमी शहर
किए नै पाबी सम्मान
पर नै बिसरलौं चारि साल
केना...
जगदीश प्रसाद मण्डल-
कविता/ गीत
संगी
संगे-संगे एलौं
संगिया मरि गेल
हम भुतिआइ छी।
संगे अबैत मिल
ठेसिया गेलौं बाट
संगिया छुटि गेल।
अचेत भऽ पूव मुहेँ
पथराएल नयन निष्प्राण
बाटे लसिया गेल।
आगूसँ पाछु
नोचि खाइले प्राण
मर्ड़ाइत रहैए।
कोइ भुतिया बना बाट
तँ कोइ बहटि-बहटि
पेटे विलाइए।
कोइ खुनि निरमा
नव बाट-घाट
तँ कोइ घाटे बौआइए।
पिछड़ि-पिछड़ि खसि
लतखुरदन बनल छी
चारू कात घुरि-घुरि
टुक-टुक देखै छी
चौदहो भुवनक बाट
चलैत चौदहो दिस
कोन बाट पकड़ि
देखब चौदहो दिस।
झगड़ा
भाँग पीब भकुआ शिव
चुप भऽ बैसला आसन
धो-धा सिलौट-लोढ़ी
पार्वती लेलनि चढ़ा।
लग आबि पाँजर बैसते
बीन-बिन्नी उठलनि मन
नजरि उठा देखते
कड़कि बजलनि मन
सिहरि छाती डोलिते
थर-थर कपलनि तन
कलपैत मन खिसया
अधे-छिधे पुछल प्रश्न-
“अहाँ कहू केकर छी प्रेमी
गंगा आकि अपन।
सिर सजौने छी गंगाकेँ
पतिअबै छी हमरा।
पुरूखक कोनो ठेकान नै
बुझि पड़ैए हमरा।”
कनखिया शिवजी बजलाह-
“भावक लेल प्रश्न भावसँ
उठाउ सदिखन आगू।
चिन्मय रूप समेट हृदए
बढ़ाउ डेग सदि आगू।”
आदरणीय भाय,
श्री राजनन्दन लाल दासक अठहतरीम जन्म दिनपर....
गंगावन्दना-
जुग-जुग आस लगौने मइये
शीत-रौद चटैत एलौं
लुप्त भेल नयन-ज्योति। हे मइये...
रेगहा टा जपैत एलौं।
गंगाजलीमे नीर बोझि
सिक्त करब दसो दुआरि।
आंगन-घरक संग-संग
नीपब गोसौनिक चौपाड़ि। हे मइये...
हँसैत, गबैत, नचैत, भसैत
पहुँचब तोर दुआर
मुदा फँसि मकड़जालमे
बरिसैत सदैत नोर। हे मइये...
दसो दिशा अछि घेराएल
अकास बहैत देखै छी
मुदा ससरि गेल भूमा
कानि-कानि भजै छी। हे मइये...
विषधरक बीख
सुति उठि निकलिते आंगन
लप दे धेलक विषधर।
तड़बाक बीख मगज चढ़िते
लटुआ खसलौं पेराक पार
जखने देखलक पहिने जौहरी
छाती पीट-पीटि फुकलक शंख
अवाज सुनि कुत्ता अकानि
भूकि-भूकि जोड़लक संख।
अचेत देख जौहरी बाजल
झब दे आउ चटधारी।
मरि गेल बाटे विषधर
बगदल यात्रा (सगुन) चटधारी।
नै उतड़ल बीख चटिऔने
तैयो बँचल छै प्राण।
बपहारिक संग बेथा गाबि
कहिया हेतै प्रेमीक त्राण।
फुलबाड़ी
लुरि-बुइधिक कृत्य फुलबाड़ी
दिनो-दिन ऐलसाइ छै।
फुनगी चढ़ि कलैप कुहरि
पीतर डिरिआइ छै।
मृत्युसज्जा सजल धरती
झल-अन्हार बजैत छै।
रेहे-रेह रोग सन्हिआ
मुसरा सड़ैत छै।
धरतीक बेथा सुनि अपराजित
फानि-फािन फुफुआइ छै।
कर्म-धर्मक डाकैन दऽ दऽ
सदए मुस्किआइ छै।
तैयो दाकक सुरसुरी पाबि
पट-पट छिकाइ छै।
घाम चुबा, डोल भरि-भरि
सिक्त करैत एलौं
संगे-संग रभसि-रभसि
सुरताल मिलबैत एलौं।
जहिना हँसैत-खेलैत रहलौं
तहिना रहब सभदिन।
संगे जीब मरब संगे मिल
हृदए विराजत थीर।
भुतहा गाछ
चित्र-विचित्र वस्त्रसँ सज्जित
झोंझगर बगए बनौने
छातीक रस्सी लटका-लटका
गोरा रोपने मनमे।
अन्हार पाबि चतड़-चतैड़
छुलक धरती ओ अकास
खट-मधुर बीआ छिट-छिट
जनमल चक-चक प्रकाश।
झरहा बीआ पकड़ि चालि
अन्हार सेबलक भूत।
चिकड़ि-चिकड़ि गर्द करए
माँ-देवीक यमदूत।
मंत्रक दुहाइ दैत मनतरिया
छुबिते छुटत भूत।
सजा-सजा डाली भरू
दुबि-तुलसी-अच्छत
मनतर पाबि-पाबि भूतलग्गू
बेसूध भऽ बौड़ा गेल।
बाट हेराएल, विचार हेराएल
हेराएल जिनगीक सुख।
चारू दिस झपटि-झपटि
मनक बढ़ाओल भुख।
जाबे भुतहा गाछ नै खसतै
जोगीक जीवन बलाए।
भोगक स्वर्ग नचैत रहतै
जोगी-जोग रहत नुकाए।
सरस्वती पूजाक शुभ अवसरपर अपनेकेँ समर्पित-
बोनक आगि
गाछ-बिरीछक रग्गड़सँ
लुत्ती छिटकै छै बोनमे।
सुखल पात ठौहरी पकड़ि
पसरै छै सघन बोनमे।
धधड़ा धधकैसँ पहिने
करिया धुआँ पसरे छै
लगैत आँखि अश्रु करूआइते
जीव-जन्तु पड़ाइ छै।
आगिक डर केकरा ने होइ छै
चाहे बाघ हो आकि हाथी
मुदा,
धीरजसँ जे सहैत.....।
सएह कहै छी यौ भाय साथी।
१. राम विलास साहु- नींदिया बैरी भेल पहुना २. आनंद कुमार झा
१
राम विलास साहु
कविता-
नींदिया बैरी भेल पहुना
नींदिया बैरी भेल पहुना
वाली उमर हमर भेल गौना
हमरा अहाँ किएक बिसरलौं अहिना
चिट्ठिया-पतिया बहुतों भेजलौं
एको नै धुमेलौं सनेस
कोन दोख हमर अछि पहुना
कतैक फागुन बीत गेल अहिना
सोलह बरख हमर उमरि बीतैए
सजल पलंग हमर सुनाओ परड़-अए
सभ दिन सजि-धजि अहाँक आशमे
अपन आँखिक नोर बहबै छी
मन पड़ैत अहाँले सोलह श्रंृगार करै छी
रस्ता बहािर बाट अहाँक जोहै छी
सुतल छी हम सजल पलंगपर
अहाँक बिनु नीन्न नै भेल
सोलहसँ अठरह बीत गेल
बीस बरस तक ऑचर बान्हि हम
अपन यौवन रखलौं सम्हारि
धर्म सतीत्वक पालन करैत हम
जिनगी बन्न बीतबे छी दिन-राति
कोन बैरिनियाँ नजर लगेलक अहाँकेँ
जे हमरासँ नजरि छिपौने छी
अहाँक आशमे हम पहुना
हमर जिनगी बितैए सुना-सुना
पहुना कत्तैक दिन जिनगी बिताएब अहिना
निंदिया बैरी भेल पहुना....।
२
आनंद कुमार झा
१.
मिथिलाक नवयुवक कने नींदसँ जागू
माँ मैथिली कुहैर रहल छैथ जुनी आहाँ आव भागू
जनक धाम सीता के धरती फाटल दरारि लागैत अछि परती
आखिकं नोर बनल अछि शोणित किछ बढ़ी’क आब बाजू
माँ मैथिली कुहैर रहल छैथ जुनी आहाँ आव भागू
की मिथिला के खून में दोषर प्रान्त सन गर्मी नई छै
मिथिला के इतिहास रचब कोनों बेशर्मी नई छै
चलू एक बेर प्रगतिक झंडा ल क बढू ने आगू
माँ मैथिलि कुहैर रहल छैथ जुनी आहाँ आव भागू
सोचू सब जन किछ टाकाके खातिर भटिक रहल छी
कोन आईग ई धधैक रहल छै, जाही में झुलैस रहल छी
कतेक साल धीर सुतल रहब आब आलस्य के त्यागु
माँ मैथिली कुहैर रहल छैथ जुनी आहाँ आव भागू
२.
सब परा गेल गाम घर स सुन्न परल अछि दालान यो
स्वर्ग स सुन्दर जे मिथिला छल बनी गेल उजरल मचान यो
गेलें दुलरुआ बेटा तोहूँ परदेश , कोना बिसरी गेलें गाम रौ
कानईत तकई छी बेटा भरी दिन बटबा, एहिना ने छूटी जाय प्राण रौ
कोना बिसरी गेंलें गाम रौ ...........................
....................
पुछई ये बहिनी तोहर सदिखन हमरा , भैय्या नै अबई छथीन गाम रौ
कतई हरा गेल समां चकेबा, राखी भार्दुतिया बनी गेल आन रौ
कोना बिसरी गेंलें गाम रौ ...............................................................
...................
बीती गेल दुर्गा पूजा छैठो दिवाली, करय के छई आब कन्यादान रौ
तों जा बसी गेलंय परदेश जा क, हमरा बना देलें आन रौ
कोना बिसरी गेंलें गाम रौ..........................................................
..............
हमरा बिसरी गेलें तई ले ने कानी, क जो ने धरती के प्रणाम रौ
बार पावनी छाई इ मिथिला के धरती, जतय बसई छाथीन भगवन रौ
कोना बिसरी गेलें गाम रो कोना बिसरी गेलें गाम रौउ
जय मिथिला जय मैथिलि जय मैथिल
जय भारत जय हिंद
३.
भटकि रहल छी तरपि रहल छी
अपने के हम पटकी रहल छी
नै बढ़ देब मिथिला के हम
बाहर रही क चमैक रहल छी
कत बिला गेल अप्पन भाषा
अंग्रेजी फारसी संग बमैक रहल छी
छोरु मिथिला के बात नै करू
आनक भाषा के साथ नै छोरु
लेकिन एक दिन मिथिले काज देत
अतबे कहै ले चहैक रहल छी
भटकी रहल छी ................................................
१.रमाकान्त राय 'रमा'- सांझुक सांझे उपास२.संजय कुमार मण्डल- माघक जाड़
१
रमाकान्त राय 'रमा', जन्म- भादो पूर्णिमा सम्वत् 2003, प्रथम रचना- बटुक, बाल मािसक प्रयाग, कथा विशेषांक द्वितीय भागमे 1964ई., प्रकाशित कृति-(क) तीिनटा बाबाजी-(रूसीसँ मैथिलीमे मैथिलीमे टाल्स्टायक कथाक अनुवाद-1967ई.मे, (ख) फूलपात कविता संग्रह 1978, (ग) भांगक गोला (2004 ई.मे), (घ) कटैत पाँखि : हँसैत आँखि , कथा संग्रह-2005, शीघ्र प्रकाश्य- कृष्णकान्त मिश्र (िवनिबन्ध) साहित्य अकादेमी नई दिल्ली।प्राय: डेढ़ सए रचना (कथा-निबन्ध कविता) मैथिली हिन्दीक पत्र-पत्रिका, आकाशवाणी एवं दूरदर्शनसँ प्रकाशित/ प्रसारित। साहित्य अकादेमी द्वारा आयोजित कवि सम्मेलनक आयोजनक क्रममे रेलक चपेटमे पड़ि दहिना पएर छाबा धरि गमा विकलांग।सेवा निवृत अध्यापक (उच्च विद्यालय) सम्पर्क- श्री रमानिवास, मानाराय टोल पो. नरहन (समस्तीपुर)
बिहार विधानसभा चुनव-प्रचारपर कवि दृष्टि
सांझुक सांझे उपास
हुलकल छै गाममे हुड़रबा रे जकर जंगलमे वास
तोड़लक सीमान सभ गिदरबा रे जकर लाॅखि धरती-अाकास
सिहकै खन पुरिबा तँ लपटै खन पछिया
नेरू बिनु गाए जेना काटै छै अहुड़िया
गेल भैंस पानिये पड़रू समेत मुदा
पानिये मांछ बॉटै नौ-नौटा गुड़िया
फुटकै छै जहिना टिकुलिया रे लूटि फूलक सुवास
हुलकल छै गाममे हुड़रबा रे जकर जंगलमे वास
ओहिना फड़काबै छै बॉहि दुनू सुअमे
दिन भरि भाट जकाँ भाभट पसारै छै
करै झिकमझोरि चोरि रातुक निन्नमे
शांत सोन चाेरबै सोनरबा रे फूँकि ठमकल विश्वास
हुलकल छै गाममे हुड़रबा रे जकर जंगलमे वास
हमहीं छी बाबा, परबाबा छी हमहीं
टांगेपर सरङ जेना उठबै छै टिटही
केओ कहै बौआ रौ हमहीं छी हौआ
सभ सखि झुमरि खेलै लूल्ही कहए हमहीं
सबहक धार छै बसुलबे रे कोना चतरत विश्वास
हुलकल छै गाममे हुड़रबा रे जकर जंगलमे वास
तोंही छह माए, बाप तोहीं सुगुनियाँ
सेवक छी हम तँ चमका देबऽ दुनियाँ
जागह भाय, दाइ, जागह दुलरूआ
पॉच बरिसले तँ मांगै छी निनियाँ
सुतबह तँ चरतह ढकरबा रे कोना लहरतै चास
हुलकल छै गाममे हुड़रबा रे जकर जंगलमे वास
हमरा लग मोर सन, तोरा लग तोर सन
बाजब मधुर जे छल काल्हिए अङोर सन
हम छी राजा मलिकबा रे सांझुक सांझ उपास
हुलकल छै गाममे हुड़रबा रे जकर जंगलमे वास।
२
संजय कुमार मण्डल
कविता-
माघक जाड़
कट-कट दाँत बजैए
थरथर देह कँपैए
सन-सन पछिया चलैए
जेना देहकेँ छेदैए
ओसक सघनता एहेन
जेना वर्फ गिरैए
एक माससँ सूर्यदेव नै उगलाह
बुझना जाइछ ओहो जाड़सँ घर घुसलाह
सरकारी उद्घोसना भेल
कोट-कचहरी, स्कूल सभ बन्न क' देल गेल
रोड-सड़क, गली-मोहल्ला सभ सुन्न भेल
गाछक पातसँ टप-टप पानि चुबैए
मनुक्खक कोन गप कुकुरो-बिलाड़ि
नहिए बहराइए
खड़-पतार, जारन-काठी सिमसि गेलैए
लाख जतन करी धुआँ छोड़ि आगि नै पजरैए
भनसा-भात, चुल्हा-चौकी सभ बन्न भेले अए
मौसम वैज्ञानि घोषना भेलै-
कश्मीरमे भीषण बारिस भेलै
हजारो लोकक जान गेलै
सेकड़ो ट्रक-गाड़ी-घोड़ाक आवागमन
सड़कपर वर्फ जमलासँ बन्न भेलैए
जे जहिना से तहिना
ओइठाम जाम भेल
ट्रक-बस, कार दुपहिया
जेना वर्फ बनि जमि गेल
बंगालक खाढ़ीसँ समुद्री तूफान उठलैए
अस्सी मिलक रफ्तारसँ बढ़ि रहलैए
गाछ-विरिछ झार-झंखार के पुछैए
जे सोझा पड़ल ओकरे मोचरि खसबैए
दैंत छी वा भूत-प्रेत नै जानि पड़ैए
ई शीतलहरि कते जान लैत
नै बुझि पड़ैए
मंगला मचानेपर बैस सोचि रहल छै
गाएक नेरू आ बकरीक पठरूक डाँड़ धेने छै
तै बीच चारि वर्खक बेटा
बेमार पड़ल छै
कन्ना इलाज हएत कतए जाउ सोचि रहल छै
जान बचेबा लेल बकरी बेचि कम्मल किनलकै
दू सए टाका बचलै पेटक बुतात अनलकै
मंगलाक हाथ खाली पड़ल छै
के देत कर्जा ककरा लग जाउ
किछुटा नै फुरै छै
पहिनहिसँ महाजनक पाँच हजार कर्जा छै
मूलधन छोड़ि ब्याज अलगे पड़ल छै
गाए-बकरी पहिनहि बेच नेने छै
घरवालीक हौसली बन्हकी धेने छै
मंगला हिम्मत कए रहल छै
घरसँ बहड़ेबाक साहस नै होइ छै
इलाज बेगेर बेटा मरि जाएत
मंगला हिम्मत बन्हलक
हिम्मत बान्हि मंगला बच्चाकेँ उठौलक
डाँड़सँ धोती खोलि बच्चाकेँ झँपलक
सड़क पर अबिते पछिया मंगलाकेँ हौंकलक
बुझना गेले मंगलाकेँ जेना ई हाड़ गलौलक
कहुना-कहुना मंगला डाक्टर लग गेल
बच्चाकेँ डाक्टर टेबुलपर राखि
मंगला अचेत भेल
बरबराइत बाजल- मालिक एकरा बचा लिऔ
मजूरी क' पैसा चुकाएब
एकरा प्राण दान दिऔ
बजैत-बजैत मंगला एकबेर जोरसँ काँपल
प्राण शरीर छोड़ि रस्ता स्वर्ग नापल
डाक्टरकेँ मानवता जगलै
बच्चाक इलाज नि:शुल्क केलकै
सप्ताह दिनक दवाइ कीनि देलकै
कफनक कपड़ा आ पाँच सए टाका द'
मंगलाकेँ रिक्सापर झाँपि भेजबा देलकै
तैयो ई जाड़ बच्चा-जवान आिक बूढ़
केकरो किछु नै बुझलकै।
विदेह नूतन अंक मिथिला कला संगीत
१.श्वेता झा चौधरी २.ज्योति सुनीत चौधरी ३.श्वेता झा (सिंगापुर)
१
श्वेता झा चौधरी
गाम सरिसव-पाही, ललित कला आ गृहविज्ञानमे स्नातक। मिथिला चित्रकलामे सर्टिफिकेट कोर्स।
कला प्रदर्शिनी: एक्स.एल.आर.आइ., जमशेदपुरक सांस्कृतिक कार्यक्रम, ग्राम-श्री मेला जमशेदपुर, कला मन्दिर जमशेदपुर ( एक्जीवीशन आ वर्कशॉप)।
कला सम्बन्धी कार्य: एन.आइ.टी. जमशेदपुरमे कला प्रतियोगितामे निर्णायकक रूपमे सहभागिता, २००२-०७ धरि बसेरा, जमशेदपुरमे कला-शिक्षक (मिथिला चित्रकला), वूमेन कॉलेज पुस्तकालय आ हॉटेल बूलेवार्ड लेल वाल-पेंटिंग।
प्रतिष्ठित स्पॉन्सर: कॉरपोरेट कम्युनिकेशन्स, टिस्को; टी.एस.आर.डी.एस, टिस्को; ए.आइ.ए.डी.ए., स्टेट बैंक ऑफ इण्डिया, जमशेदपुर; विभिन्न व्यक्ति, हॉटेल, संगठन आ व्यक्तिगत कला संग्राहक।
हॉबी: मिथिला चित्रकला, ललित कला, संगीत आ भानस-भात।
२.
ज्योति सुनीत चौधरी
जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि। कविता संग्रह ’अर्चिस्’ प्रकाशित।
३.श्वेता झा (सिंगापुर)
विदेह नूतन अंक गद्य-पद्य भारती
मोहनदास (दीर्घकथा):लेखक: उदय प्रकाश (मूल हिन्दीसँ मैथिलीमे अनुवाद विनीत उत्पल)
उदय प्रकाश (१९५२- ) “मोहनदास”- हिन्दी दीर्घ कथाक लेखक उदय प्रकाशक जन्म १ जनवरी १९५२ ई. केँ भारतक मध्य प्रदेश राज्यक शहडोल संभागक अनूपपुर जिलाक गाम सीतापुरमे भेलन्हि। हुनकर हिन्दी पद्य-संग्रह सभ छन्हि: सुनो कारीगर, अबूतर कबूतर, रात में हारमोनियम, एक भाषा हुआ करती है। हिनकर हिन्दी गद्य-कथा सभ छन्हि: तिरिछ, और अन्त में प्रार्थना, पॉल गोमरा का स्कूटर, पीली छतरी वाली लड़की, दत्तात्रेय के दुख, अरेबा परेबा, मैंगोसिल, मोहनदास। मोहनदास- दीर्घकथा लेल हिनका साहित्य अकादेमी पुरस्कार २०१० (हिन्दी लेल) देल गेल अछि।
अनुवादक:
विनीत उत्पल (१९७८- )
आनंदपुरा, मधेपुरा। प्रारंभिक शिक्षासँ इंटर धरि मुंगेर जिला अंतर्गत रणगांव आ तारापुरमे। तिलकामांझी भागलपुर, विश्वविद्यालयसँ गणितमे बीएससी (आनर्स)। गुरू जम्भेश्वर विश्वविद्यालयसँ जनसंचारमे मास्टर डिग्री। भारतीय विद्या भवन, नई दिल्लीसँ अंगरेजी पत्रकारितामे स्नातकोत्तर डिप्लोमा। जामिया मिल्लिया इस्लामिया, नई दिल्लीसँ जनसंचार आ रचनात्मक लेखनमे स्नातकोत्तर डिप्लोमा। नेल्सन मंडेला सेंटर फॉर पीस एंड कनफ्लिक्ट रिजोल्यूशन, जामिया मिलिया इस्लामियाक पहिल बैचक छात्र भs सर्टिफिकेट प्राप्त। भारतीय विद्या भवनक फ्रेंच कोर्सक छात्र। आकाशवाणी भागलपुरसँ कविता पाठ, परिचर्चा आदि प्रसारित। देशक प्रतिष्ठित पत्र-पत्रिका सभमे विभिन्न विषयपर स्वतंत्र लेखन। पत्रकारिता कैरियर- दैनिक भास्कर, इंदौर, रायपुर, दिल्ली प्रेस, दैनिक हिंदुस्तान, नई दिल्ली, फरीदाबाद, अकिंचन भारत, आगरा, देशबंधु, दिल्ली मे। एखन राष्ट्रीय सहारा, नोएडा मे वरिष्ट उपसंपादक। "हम पुछैत छी" मैथिली कविता संग्रह प्रकाशित।
मोहनदास पोथीक आवरण चित्र मार्कूस फोरनेलक चित्रक उदय प्रकाश द्वारा रूपान्तरण।
(उदय प्रकाश जीकेँ "विदेह" विनीत उत्पलकेँ "मोहनदास"क मैथिली अनुवादक अनुमति देबाक लेल धन्यवाद दैत अछि- गजेन्द्र ठाकुर- सम्पादक।)
मोहनदास : उदय प्रकाश
(मूल हिन्दीसँ मैथिलीमे अनुवाद विनीत उत्पल द्वारा)
मोहनदास: तेसर खेप
मोहनदासक नील रंगक जींसक पेंट आ चरिखाना बुश्शर्टक रंग उड़ि गेल छल आ ठामे-ठाम कस्तूरीक लगाएल चिप्पीसँ भरि गेल छल। काबा दास दिशा-मैदान करबे टा लेल खाटसँ उठैत छल मुदा जखन ओकर नैत-नातिन देवदास आ शारदा ओकरा लग रहतिऐ, ओकरा लागैत रहै जे ओकर देहक मरबठट्ठीमे प्राणे टा नै वरन ममता आ वात्सलताक रस लबालब भरल छै। देवदास अप्पन बब्बा काबाक खाटपर कूद-फान मचाबैत छल आ शारदा अप्पन आजी पुतलीक कोरामे छिड़ियाइत खेलाइत रहैत छल।
ओइ दिन आंगनमे मोहनदास आ कस्तूरी बांस आ छींदीक पटिया, खोंभरी आ पथिया-पकउथी बनाबैमे लागल छल। बजारक मोहनलाल मारवाड़ीक दुकान "विंध्याचल हैंडीक्राफ्ट्स' सँ एतेक बड़का आर्डर भेटल छलै जे दू-तीन मास धरि मोहनदास आ कस्तूरीकेँ दम मारबाको फुरसति नै छलै। काबा आ पुतली बच्चा सभकेँ संम्हारने रहै। पचासटा पटिया, पचास टा खोंभरी आ तीसटा पकउथी बनाबैक रहै। काबा बीच-बीचमे अप्पन खाटसँ उतरि जाइत छल आ जखन धरि खोंखी ओकरा बेहाल नै कऽ दैत छलै, बाँस-कमची छीलहिमे ओ लागल रहैत छल। पुरान ईलम आ तर्जुबा छलै। कस्तूरी पटिया ओहिना बुनैत छल जेना ओकर आंगुरकेँ कोनो मशीन चला रहल होइ। साढ़े चारि बरखक देवदास खोंभरीकेँ माथपर लगा कऽ हाथमे बाँसक लाठी लऽ कऽ अढ़ाइ बरखक शारदाकेँ बकरी सन "अर्र अर्र...' करैत जा रहल छल आ छोट सन शारदा तरहत्थी आ ठेहुन भरे गुड़कैत बकरी बनल छल, आंगनक एक कोनसँ दोसर कोन धरि, खसैत-पड़ैत गुड़कि रहल छल। तखने दरवाजापर आहटि भेल। मोहनदासक साढू गोपाल दास अप्पन साइकिलकेँ देवालसँ अड़का कऽ भीतर आएल। ओ बजारक "नर्मदा टिंबर एंड फर्नीचर' मे आरा मशीन चलबैत छल आ मालिकक कहलापर ओसूली लेल साइकिलसँ एतए-ओतए जाइत रहैत छल।
गोपालक आबैसँ कस्तूरी बड़ खुश भेल। कतेक दिन बाद ओकर नैहर लगक गामसँ कोनो पाहुन ओकर सासुर आएल छल। पानि-तमाखूक बाद गोपाल मोहनदासकेँ बतौलक जे एखन तीन दिन पहिने ओ ओरियंटल कोल माइंस कोनो काजसँ गेल छल। ओतए गेलापर ओकरा मालूम भेलै जे बिछिया टोलक बिसनाथ ओतए मोहनदासक नामसँ पछिला चारि बरखसँ डिपो सुपरवाइजरक नौकरी कऽ रहल अछि आ दस हजारसँ बेसी सभ मास दरमाहा लऽ रहल अछि। गोपालदास कहलक जे ओकरा पता लगलै जे बिसनाथक बाप नागेंद्रनाथ भर्ती दफ्तरक बाबूकेँ पटिया कऽ मोहनदासबला नोकरीक चिट्ठी अप्पन अवारा बेटा बिसनाथकेँ दऽ देलक। मोहनदास साक्षात्कारक दिन जे प्रमाणपत्र आ अंक-सूची जमा केने छल ओइमे मोहनदासक फोटो नै लागल छलै, एकर फाएदा उठा कऽ बिसनाथ अपनाकेँ मोहनदासक रूपमे प्रस्तुत कऽ देलक आ सभ ठाम अप्पन फोटो लगा कऽ अदालती हलफनामासँ लऽ कऽ गजेटेड अफसर धरि सँ ओकरा प्रमाणित करा लेलक। ऐ तरहे बिसनाथ ओरियंटल कोल माइंसमे मोहनदास बल्द काबा दास, जात कबीरपंथी विश्वकर्मा बनि कऽ निचेनसँ डिपो सुपरवाइजरक नोकरी करऽ लागल आ दस हजार मास दरमाहा लिअ लागल।
गोपालदास कहलक जे ओ बिसनाथकेँ कोलियरी लग एकटा होटलमे चाह पिबैत देखने रहए, ओकर गरमे जे प्लास्टिकक आइ. कार्ड टांगल छलै ओइमे नाम तँ मोहनदासक छल मुदा फोटो बिसनाथक छल। एतबेटा नै ओकरा संग ओइ काल जतेक लोक छल ओ सभ ओकरा मोहनदासे कहि रहल छल।
ओतए इहो पता लागल जे बिसनाथ अप्पन गाम बिछिया टोलामे रहब चारि सालसँ छोड़ि देने अछि आ आब ओरियंटल कोल माइंसक वर्कर्स कॉलोनी "लेनिन नगर' मे बाल-बच्चा संग रहि रहल अछि, जतए ओकर कनिया ब्याजपर टका देबाक धंधा करैत छै आ चिटफंड चलाबैत छै। मजाबला गप ई रहै जे लेनिन नगरमे रहैबला सभ गोटे बिसनाथकेँ मोहनदास आ ओकर कनिया अमिताकेँ कस्तूरी मैडम नामसँ जनैत छै। बिसनाथ मोहनदासे जना बी.ए. तँ छै नै, दसमा फेल छै, ताइसँ कोलियरीमे काज करबाक बदला अफसरक चापलूसी, कोयलाक तस्करी आ यूनियनबाजीमे लागल रहैत छै।
अप्पन साढू गोपालदासक गप सुनि मोहनदासक माथ घुमि गेलै। एना कोना भऽ सकैत छै? कोनो लोक ओना कोना दोसर लोक बनि सकैत अछि? आ सेहो दिने-देखारे, सोझाँ-सोझी एना भऽ कऽ? एकाध दिनक लेल नै, पूरे चारि सालसँ? मुदा मोहनदास अप्पन गरीबी आ लचारीमे जेहन दिन देखले छल आ अप्पन बाप काबासँ ओ ओकर जिनगीक जे पुरान खिस्सा सुनने छल, ओइसँ ओकरा लागलै जे अफसर-हाकिम, धनीक-मनीक आ पार्टीबला लोक एतेक तागतिबला होइत अछि जे किछु नहि कऽ सकैत छी। ओ कुकुरकेँ बड़द, सुग्गरकेँ बाघ, खधाइकेँ पहाड़, चोरकेँ साहु- ककरो किछु बना सकैत अछि। मोहनदासँके अप्पन साँस रूकैत सन बुझाएल। हे सत् गुरु, केहन काल अछि जे चारि बरखमे एतए एक्को टा लोक एहन नै भेल जे कहि सकैत छल जे ओरियंटल कोल माइंसमे जे लोक मोहनदासक नामसँ सभ मास दस हजार दरमाहा लऽ रहल अछि ओ मोहनदास नै बिसनाथ अछि, जकर बापक नाम काबा नै नगेंद्रनाथ छिऐ, जकर कनियाँक नाम कस्तूरीबाइ नै अमिता भारद्वाज छिऐ आ जकर माए पुतलीबाइ नै, रेनुका देवी छिऐ?...जे पुरबनरा गामक नै बिछिया टोलक बसिन्दा अछि? जे बी.ए. पास नै दसमा फेल अछि...? ओइ दिन पटिया बुनैत-बुनैत मोहनदास बेर-बेर ठमकि जाइत छल। ओकर आँखि कतौ बिसरा जाइत छलै आ ओ किछु-किछु सोचैत गुम भऽ जाइत छल। बाँसक कमची बनबैत-बनबैत ओकर हाथ भसिया जाइत छल। एक बेर तँ कचियासँ ओकर हाथ कटैत-कटैत बचल। कस्तूरी सभ किछु देखि रहल छल आ अप्पन वरक भीतर चलि रहल उथल-पुथल आ बेचैनीकेँ नीकसँ बुझि रहल छल। ओ मोहनदासक हाथसँ कचिया लऽ लेलक आ कहलक, "आइ रौद किछु बेसिये छै। जाउ, अहाँ हाथ-मुँह धो कऽ कनी काल पटाय रहू।”
अगिला भोर सात बजेबला बस पकड़ि मोहनदास ओरियंटल कोल माइंसक लेल बिदा भेल। राति भरि ओकरा नीकसँ नीन नै एलै। ठीक साढ़े दस बजे ओ कोलियरी पहुँचि गेल।
दिक्कत ई छल जे ओ ओतए ककरासँ गप करितिऐय? केकरो तँ ओ जनैत नै छल? ऊपरसँ ओकर बगेबानी एहन छलै जे केकरो ई मानबामे दिक्कत होइतै जे असली मोहनदास वएह छी जे एम.जी. कॉलेजसँ बी.ए. फस्ट डिवीजन अछि आ आइसँ किछु बरख पहिने जकर फोटो अखबारमे छपल छल। दिक्कत ईहो छलै जे ओकरा लग ओ अखबार नै बचल छलै जइमे छपल अप्पन फोटो देखा कऽ ओ बता सकैत छल, "देखू, हमहीं छी मोहनदास, वल्द काबा दास, साकिन पुरबनरा, जिला अनूपपुर, मध्यप्रदेश जे एम.जी. शासकीय डिग्री कॉलेजसँ बी.ए.क परीक्षामे मात्र किछु बरख पहिने, फस्ट डिवीजनक संग मेरिटमे दोसर स्थान हासिल केने छल। चेहराक मिलान कऽ देखि लियौ। हमहीं छी असली मोहनदास।'
बड़ मोश्किलसँ मोहनदासकेँ फाटकक भीतर आबऽ देल गेल। ओकर नील रंगक पैंट ठेहुन धरि फाटि गेल छल। पाछाँसँ घसा कऽ ओ जाफरी बनि गेल छल जतए कस्तूरी ओही रंगक चिप्पी साटि देने छलै, जे या तँ ओकर पुरना ब्लाउजमे सँ निकालल गेल छल या पुरना चद्दरिमे सँ। रौद, गुमार, ठंढी, कड़ाचूर मेहननि आ एतेक दिनुका भूख-पियास मोहनदासक चेहरा आ चामक रंगकेँ स्याह-पकिया बना देने छलै। दुख आ बिपति ओकर चेहरापर एतेक डड़ीर खेंचि देने छलै जे लागैत नै छल जे ओकर उमेर एखन चालीसकेँ पार नै केने अछि। जतेक बेर अप्पन अभावक बोझसँ ओ कुहरैत छल आकि अपमानक आगिमे चुपचाप लहकैत रहल, ओकर भौं आ हाथ-छातीक रोइयां उज्जर भेल गेल। तीस-पैंतीसक उमेरमे ओ पचास-पचपन सन लगैत छल।
मोहनदास ओइ दफ्तरक आगू ठाढ़ छल जतए चारि बरख पहिने ओ अप्पन सभटा सर्टिफिकेट आ कागज जमा करै लेल गेल छल आ जतए काज करैबला बाबू भरोस देने रहैक जे अहाँक नाम तँ कहियो कटि नै सकैत अछि, किएकि लिखित आ शारीरिक परीक्षामे अहाँ सूचीमे सभसँ ऊपर छी।
मोहनदास देखलक जे वएह बाबू ओइ कोठलीमे बैसल अछि, जकरासँ ओ पहिने भेँट करैत छल। ओकर कुर्सी पैघ भऽ गेल छलै आ आगूक टेबुल सेहो। ओकर पीठक पाछाँ ठाढ़ हवा फेकैबला ए.सी. लागल छलै। मोहनदास दरबज्जा लग ठाढ़ भऽ कऽ देखि रहल छल जे बाबू बिस्कुट खा आ चाह पीब रहल अछि आ ओकर आगूक कुर्सीपर दू गोटे बैसि कऽ आस्ते-आस्ते रकम-रकम गप कऽ रहल अछि। एकाएक बाबू ओकरा दिस देखलक तँ मोहनदास कल जोड़ि कऽ नमस्कार केलक आ पुरनका यादकेँ जगाबैक लेल ओकरा दिस देखि कऽ मुस्कुरायल। बाबूक माथपर जोर पड़ि गेलै। किंसाइत ओ ओकरा चीन्हि नै सकल। मोहनदास ओकरा दोबारा कल जोड़ि कऽ नमस्कार केलक आ बाजल, "साहब, हम मोहनदास...!' मुदा तखन धरि बाबू अप्पन मेजक नीचाँ लागल घंटीक स्विच दबा देलक। बड़ जोर कटाह सन खरखरायल अवाज भेल आ एकटा चपरासी दौगैत भीतर गेल। बाबू ओकरापर कनी बिगड़ल जे मोहनदास नै सुनि सकल। चपरासी आबि कऽ कोठलीक पर्दा खेंचि देलक आ मोहनदासकेँ माथसँ पएर धरि निङहारि कऽ कहलक, "की काज अछि? जाउ ओम्हर बैसू, ओसाराक ओइ ब्रेंचपर...! एम्हर कोना आएल छी?'
मोहनदास ओकरा कहऽ चाहलक जे ओकर नाम मोहनदास छिऐ आ आइसँ चारि बरख पहिने ओ कोलियरीमे नोकरी लेल सलेक्ट भेल छल आ अप्पन सभटा कागज ओइ आफिसमे जमा केने छल मुदा ओकर ठाम कियो आर लोक ओकर नामसँ नोकरीपर लागि गेलै....। ओकर अवाज ततेक कमजोर छलै, ऊपरसँ चपरासी ओकरा जेना धकलैत ओसाराक कोनामे राखल बेंच दिस लऽ जा रहल छल, ओइसँ धरफड़ीमे बाजल गेल ओकर गपक लाइनमे कोनो तारतम्य नै रहि गेल छलै। गरमे किछु फँसि रहल छलै आ ओ तोतरा रहल छल। मोहनदासकेँ बकौर लागि गेलै मुदा ओ चपरासीसँ अप्पन बाँहि छोड़ाबैत बाजए लागल, "भाइ, एक बेर ओइ बाबूसँ भेँट करा दिअ। हमरा अप्पन प्रमाणपत्र आ मार्कशीट वापस लेबाक अछि।'
चपरासी हुनका धकियाबैत देवालसँ सटल लकड़ीक बेंचपर बैसा देलक आ जाए लागल। मोहनदास बुझि गेल जे आब ओकरा दोबारा एतए धरि आएब मुश्किल हेतै। ई आखिरी बेर छै। ओ जोरसँ चपरासीपर गरजल जे भर्ती कार्यालयक दरवाजासँ भीतर पैसि कऽ नपत्ता होए बला छल।
" हे...हे..! जा कऽ ओइ बाबूसँ कहियौ जे मोहनदास बी.ए. आएल अछि आ 18 अगस्त, 1997 केँ जमा कराएल अप्पन सभटा कागज आपस मांगैत अछि...। तमाशा बना कऽ राखि देने छै। कोठली आ कुर्सीमे बैसि गेल छै तँ कि अंधेर मचेतै? ...दिअ, पर्ची दिअ, हम अप्पन नाम लिख दैत छी...! बाबूकेँ दऽ देबै!'
चपरासी एक बेर तँ सन्न रहि गेल। कोनो बूढ़ भिखमंगा सन चेथरीमे घोंसिलाएल एहि लोकक गरसँ बड़ नीक फरिछायल भाषा निकलि रहल छै। एहन भाषा आ लहजा जे पढ़ल-लिखल बाबू आ अफसरक होइत अछि। चपरासी दरवाजापर किछु काल ठमकल आ मोहनदासकेँ निङहारैत रहल। फाटल बेरंग भेल, ठामे-ठाम चिप्पी लागल पेंट, फाटल घिनायल चौखुटा बुश्शर्ट। चनेल भेल माथपर सुखल बिखरल खिच्चड़ि सन अधपक्कू केस। झुर्री आ भङतराह सन, टेढ़-टूढ़ झुर्रीसँ भरल पकिया रंगक अस्कताइत चेहरा। गहींर, धँसल, कनी-कनी मिझाइत सन अपनाकेँ देखैत, हताश कमजोर आँखि। नीचा पएरक आंगुरमे कोनो तरहे ओझराएल रबड़क कतेक पुरान, सस्त चप्पल, जकरा बेरोजगारी, अभाव, दुख आ हताश रबड़क रहैये नै देलक, माटि, काठ आ कागचक बना देल छल।
"बुरबलेल...! सार बताह...! बहानचो... कोन पार्टी आ अफसर अहि ससुर भुक्खलक संग देत?' यएह ई फदरैत रहै जइसँ चपरासीक ठोढ़ तामसे हिलि रहल छलै। मोहनदासकेँ लागलै जे चपरासीकेँ ओकर गपपर विश्वास नै भऽ रहल छै मुदा भगवान जानै छल जे ओ सत बाजि रहल छल, ताइसँ ओ बेंचसँ उठि कऽ आत्मविश्वाससँ भरि सधल चालिसँ ओकरा दिस बढ़ल। ओकरा मनमे छल जे ओ जा कऽ ओकरा बुझाबैक प्रयत्न करत जे विसनाथ ओकरे संग टा नै वरन ओरियंटल कोल माइंसक संग जालसाजी आ धोखाधड़ी कऽ रहल अछि।
मोहनदास जेहन व्यग्रता आ जल्दीसँ चपरासी दिस बढ़ि रहल रहै आ ओकर चेहरापर दिमागमे चलि रहल उठा-पटकक कारण टेढ़-टूढ़ डड़ीर बनि रहल छल, गहींर धसल आँखिमे जे एकटा खास कछमछीक चमक आबि गेल छलै आ अप्पन सभटा गप एक्के संग कहि दै लेल उग्र व्याकुलतामे ओकर सुखायल पपड़ी पड़ल ठोढ़ जेना थरथरा रहल छलै, ओइसँ चपरासी सत्ते डरा गेल छल। ओ मोहनदास दिस देखैत जोरसँ चिकरल:
"हे...हे...! एक्को डेग आगू नै बढ़ाउ, बुझलिऐ! ठाढ़ भऽ जाउ ओइ ठाम बरगाही भाइ...! हम कहै छी, ठाढ़ भऽ जाउ...ओही ठाम...!'
"हे...हे... भाय! ...हमर गप तँ सुनू...!' मोहनदास बिगड़ि गेल। गपकेँ सम्हारबा लेल किछु जोरसँ बाजल। मुदा ओकर गपमे विनम्रता कम आ किंसाइत बेचैनी बेसी छलै, जाइसँ गप आर बिगड़ि गेल। चपरासी तति कऽ ठाढ़ भऽ गेल आ जोरसँ चिकरल; "बहीर छी की? थम्हि जाउ ओइ ठाम, नै तँ खुइन कऽ गारि देब बरगाही भाइ! एक्को डेग आगू बढ़ेलियै तँ!'
दरवाजा पर हो हल्ला सुनि कऽ दफ्तरक भीतरसँ चारि-पाँच गोटे बाहर बहरा कऽ आएल। ओ अफसर नीक कपड़ामे छल आ घुरि कऽ मोहनदासकेँ माथसँ पएर धरि देखि रहल छल।
"के छी?...एतए भीतर धरि कोना आबि गेल?'
"सिक्योरिटी ऑफिसर पांडेकेँ बजाबियौ?...ई गार्ड खैनी रगड़ि कऽ कुर्सीपर सुतल रहैए।'
"आइ मेन गेटपर ड्यूटी केकर-केकर रहै? ड्यूटी रजिस्टर आनू?'
"हे, भगाउ एकरा।'
"ई तँ अकड़हर कऽ देलक...! कियो ऐ तरहे अंदर पैसि जाइत अछि, ककरो ठांय-ठांय गोली मारि देत...! हे, किछु नै तँ बमे फोड़ि दितियै...!'
"पुलिसमे दऽ दियौ। शर्माजी, मिलाबू अप्पन मोबाइल...वएह सए नम्बर!'
मोहनदासक गप कियो नै सुनि रहल छल। ओकरा धकियायल जा रहल छल। माथ, पीठ, कनहा आ मुँहपर थापर, मुक्का, आ कोहनी बरसि रहल छल। मोहनदास दुनू हाथसँ अप्पन चेहरा झांपि कऽ अप्पन आँखि बचा रहल छल। "हम्मर गप तँ सुनि लियौ!...हे...मारू नै! हे...हे...!'
एतबैयेमे तीन-चारिटा गार्ड दौगैत आएल। ओइमे एकटा कऽ हाथमे बारह बोरक दुनाली छलै, जेहन बैंकक चौकीदार लग रहैत छै। आ सभक हाथमे डंटा छलै। मोहनदासक पीठ खलोदार भऽ गेलै। ओकर आँखिक आगू कठिना धारमे अमावशक रातिमे देखल सभटा नक्षत्र हहारो करैत, कुहरैत, उकापतंग सन टूटि-टूटि कऽ खसऽ लगलै। कोनो एहन वज्र चोट कतौ पड़लै जे ओकर गरसँ ठीक ओहने कुहरबाक अबाज निकललै, जेहन ओइ सुगरक गरसँ निकलैत छै, जकर टांगकेँ बान्हि कऽ ओकरा गरकेँ रेतल जाइत छै। ओ एहन जोरसँ कुहरल जे कोइला खदानक सभटा कामगार बाहर निकैल गेल आ घेरा बना कऽ ओइ तमाशाकेँ देखऽ लागल।
(ध्याद दियौ, ई घटना ओइ कालक छी जखन हिंदूक जगदगुरु अप्पन मठमे बैसि एकटा स्त्रीक संग वएह सभ किछु कऽ रहल छल जे हजार किलोमीटर दूर, कतेक समुद्र पार, व्हाइट हाउसक कुर्सीपर बैसल अमेरिकाक राष्ट्रपति कऽ रहल छल। जखन दजला आ फरात धारक लग कोनो खधाइमे अप्पन जान बचाबैक लेल नुकायल गिलगमेशकेँ एकटा पुरान समुद्री डाकूक वंशज बाहर खींच कऽ ओकर दाँत गानि रहल छल। एहन काल जाइमे जकरा लग जतेक मात्रामे सत्ता छल ओ विलोमानुपात नियमसँ ओतेक बेसी निरंकुश, हेहर, खुनीमा, अनैतिक आ शैतान भऽ गेल छल।...आ ई गप राष्ट्र, राजनीतिक दल, जाति, धार्मिक समुदाय आ लोक धरि एक्के सन लागू होइत छै।)
(अनुवर्तते............)
बालानां कृते
बच्चा लोकनि द्वारा स्मरणीय श्लोक
१.प्रातः काल ब्रह्ममुहूर्त्त (सूर्योदयक एक घंटा पहिने) सर्वप्रथम अपन दुनू हाथ देखबाक चाही, आ’ ई श्लोक बजबाक चाही।
कराग्रे वसते लक्ष्मीः करमध्ये सरस्वती।
करमूले स्थितो ब्रह्मा प्रभाते करदर्शनम्॥
करक आगाँ लक्ष्मी बसैत छथि, करक मध्यमे सरस्वती, करक मूलमे ब्रह्मा स्थित छथि। भोरमे ताहि द्वारे करक दर्शन करबाक थीक।
२.संध्या काल दीप लेसबाक काल-
दीपमूले स्थितो ब्रह्मा दीपमध्ये जनार्दनः।
दीपाग्रे शङ्करः प्रोक्त्तः सन्ध्याज्योतिर्नमोऽस्तुते॥
दीपक मूल भागमे ब्रह्मा, दीपक मध्यभागमे जनार्दन (विष्णु) आऽ दीपक अग्र भागमे शङ्कर स्थित छथि। हे संध्याज्योति! अहाँकेँ नमस्कार।
३.सुतबाक काल-
रामं स्कन्दं हनूमन्तं वैनतेयं वृकोदरम्।
शयने यः स्मरेन्नित्यं दुःस्वप्नस्तस्य नश्यति॥
जे सभ दिन सुतबासँ पहिने राम, कुमारस्वामी, हनूमान्, गरुड़ आऽ भीमक स्मरण करैत छथि, हुनकर दुःस्वप्न नष्ट भऽ जाइत छन्हि।
४. नहेबाक समय-
गङ्गे च यमुने चैव गोदावरि सरस्वति।
नर्मदे सिन्धु कावेरि जलेऽस्मिन् सन्निधिं कुरू॥
हे गंगा, यमुना, गोदावरी, सरस्वती, नर्मदा, सिन्धु आऽ कावेरी धार। एहि जलमे अपन सान्निध्य दिअ।
५.उत्तरं यत्समुद्रस्य हिमाद्रेश्चैव दक्षिणम्।
वर्षं तत् भारतं नाम भारती यत्र सन्ततिः॥
समुद्रक उत्तरमे आऽ हिमालयक दक्षिणमे भारत अछि आऽ ओतुका सन्तति भारती कहबैत छथि।
६.अहल्या द्रौपदी सीता तारा मण्डोदरी तथा।
पञ्चकं ना स्मरेन्नित्यं महापातकनाशकम्॥
जे सभ दिन अहल्या, द्रौपदी, सीता, तारा आऽ मण्दोदरी, एहि पाँच साध्वी-स्त्रीक स्मरण करैत छथि, हुनकर सभ पाप नष्ट भऽ जाइत छन्हि।
७.अश्वत्थामा बलिर्व्यासो हनूमांश्च विभीषणः।
कृपः परशुरामश्च सप्तैते चिरञ्जीविनः॥
अश्वत्थामा, बलि, व्यास, हनूमान्, विभीषण, कृपाचार्य आऽ परशुराम- ई सात टा चिरञ्जीवी कहबैत छथि।
८.साते भवतु सुप्रीता देवी शिखर वासिनी
उग्रेन तपसा लब्धो यया पशुपतिः पतिः।
सिद्धिः साध्ये सतामस्तु प्रसादान्तस्य धूर्जटेः
जाह्नवीफेनलेखेव यन्यूधि शशिनः कला॥
९. बालोऽहं जगदानन्द न मे बाला सरस्वती।
अपूर्णे पंचमे वर्षे वर्णयामि जगत्त्रयम् ॥
१०. दूर्वाक्षत मंत्र(शुक्ल यजुर्वेद अध्याय २२, मंत्र २२)
आ ब्रह्मन्नित्यस्य प्रजापतिर्ॠषिः। लिंभोक्त्ता देवताः। स्वराडुत्कृतिश्छन्दः। षड्जः स्वरः॥
आ ब्रह्म॑न् ब्राह्म॒णो ब्र॑ह्मवर्च॒सी जा॑यता॒मा रा॒ष्ट्रे रा॑ज॒न्यः शुरे॑ऽइषव्यो॒ऽतिव्या॒धी म॑हार॒थो जा॑यतां॒ दोग्ध्रीं धे॒नुर्वोढा॑न॒ड्वाना॒शुः सप्तिः॒ पुर॑न्धि॒र्योवा॑ जि॒ष्णू र॑थे॒ष्ठाः स॒भेयो॒ युवास्य यज॑मानस्य वी॒रो जा॒यतां निका॒मे-नि॑कामे नः प॒र्जन्यों वर्षतु॒ फल॑वत्यो न॒ऽओष॑धयः पच्यन्तां योगेक्ष॒मो नः॑ कल्पताम्॥२२॥
मन्त्रार्थाः सिद्धयः सन्तु पूर्णाः सन्तु मनोरथाः। शत्रूणां बुद्धिनाशोऽस्तु मित्राणामुदयस्तव।
ॐ दीर्घायुर्भव। ॐ सौभाग्यवती भव।
हे भगवान्। अपन देशमे सुयोग्य आ’ सर्वज्ञ विद्यार्थी उत्पन्न होथि, आ’ शुत्रुकेँ नाश कएनिहार सैनिक उत्पन्न होथि। अपन देशक गाय खूब दूध दय बाली, बरद भार वहन करएमे सक्षम होथि आ’ घोड़ा त्वरित रूपेँ दौगय बला होए। स्त्रीगण नगरक नेतृत्व करबामे सक्षम होथि आ’ युवक सभामे ओजपूर्ण भाषण देबयबला आ’ नेतृत्व देबामे सक्षम होथि। अपन देशमे जखन आवश्यक होय वर्षा होए आ’ औषधिक-बूटी सर्वदा परिपक्व होइत रहए। एवं क्रमे सभ तरहेँ हमरा सभक कल्याण होए। शत्रुक बुद्धिक नाश होए आ’ मित्रक उदय होए॥
मनुष्यकें कोन वस्तुक इच्छा करबाक चाही तकर वर्णन एहि मंत्रमे कएल गेल अछि।
एहिमे वाचकलुप्तोपमालड़्कार अछि।
अन्वय-
ब्रह्म॑न् - विद्या आदि गुणसँ परिपूर्ण ब्रह्म
रा॒ष्ट्रे - देशमे
ब्र॑ह्मवर्च॒सी-ब्रह्म विद्याक तेजसँ युक्त्त
आ जा॑यतां॒- उत्पन्न होए
रा॑ज॒न्यः-राजा
शुरे॑ऽ–बिना डर बला
इषव्यो॒- बाण चलेबामे निपुण
ऽतिव्या॒धी-शत्रुकेँ तारण दय बला
म॑हार॒थो-पैघ रथ बला वीर
दोग्ध्रीं-कामना(दूध पूर्ण करए बाली)
धे॒नुर्वोढा॑न॒ड्वाना॒शुः धे॒नु-गौ वा वाणी र्वोढा॑न॒ड्वा- पैघ बरद ना॒शुः-आशुः-त्वरित
सप्तिः॒-घोड़ा
पुर॑न्धि॒र्योवा॑- पुर॑न्धि॒- व्यवहारकेँ धारण करए बाली र्योवा॑-स्त्री
जि॒ष्णू-शत्रुकेँ जीतए बला
र॑थे॒ष्ठाः-रथ पर स्थिर
स॒भेयो॒-उत्तम सभामे
युवास्य-युवा जेहन
यज॑मानस्य-राजाक राज्यमे
वी॒रो-शत्रुकेँ पराजित करएबला
निका॒मे-नि॑कामे-निश्चययुक्त्त कार्यमे
नः-हमर सभक
प॒र्जन्यों-मेघ
वर्षतु॒-वर्षा होए
फल॑वत्यो-उत्तम फल बला
ओष॑धयः-औषधिः
पच्यन्तां- पाकए
योगेक्ष॒मो-अलभ्य लभ्य करेबाक हेतु कएल गेल योगक रक्षा
नः॑-हमरा सभक हेतु
कल्पताम्-समर्थ होए
ग्रिफिथक अनुवाद- हे ब्रह्मण, हमर राज्यमे ब्राह्मण नीक धार्मिक विद्या बला, राजन्य-वीर,तीरंदाज, दूध दए बाली गाय, दौगय बला जन्तु, उद्यमी नारी होथि। पार्जन्य आवश्यकता पड़ला पर वर्षा देथि, फल देय बला गाछ पाकए, हम सभ संपत्ति अर्जित/संरक्षित करी।
8.VIDEHA FOR NON RESIDENTS
Original Poem in Maithili by Kalikant Jha "Buch" Translated into English by Jyoti Jha Chaudhary
Kalikant Jha "Buch" 1934-2009, Birth place- village Karian, District- Samastipur (Karian is birth place of famous Indian Nyaiyyayik philosopher Udayanacharya), Father Late Pt. Rajkishor Jha was first headmaster of village middle school. Mother Late Kala Devi was housewife. After completing Intermediate education started job block office of Govt. of Bihar.published in Mithila Mihir, Mati-pani, Bhakha, and Maithili Akademi magazine.
Jyoti Jha Chaudhary, Date of Birth: December 30 1978,Place of Birth- Belhvar (Madhubani District), Education: Swami Vivekananda Middle School, Tisco Sakchi Girls High School, Mrs KMPM Inter College, IGNOU, ICWAI (COST ACCOUNTANCY); Residence- LONDON, UK; Father- Sh. Shubhankar Jha, Jamshedpur; Mother- Smt. Sudha Jha- Shivipatti. Jyoti received editor's choice award from www.poetry.comand her poems were featured in front page of www.poetrysoup.com for some period.She learnt Mithila Painting under Ms. Shveta Jha, Basera Institute, Jamshedpur and Fine Arts from Toolika, Sakchi, Jamshedpur (India). Her Mithila Paintings have been displayed by Ealing Art Group at Ealing Broadway, London.
Our Mithila
Knowledge, thoughts and devotion filled in profuse in our Mithila
An ascetic life within the wordly enjoyment in our exquisite Mithila
She had got such a son
Who became father of Tribhuvan
Angamedini, Apara, Maya
Embraced being daughter here
Those wonderful miracles took place in Mithila
An ascetic life within the wordly enjoyment in our exquisite Mithila
The Shukradeva also accepted her glory
Called Janak his ultimate master
The passionate is not having charm of flesh
The hermit is crying for self-indulgence
What about the earth, the sky is in reach of Mithila
An ascetic life within the wordly enjoyment in our exquisite Mithila
The one who dominates life everywhere
Known as Maya, the origin of power
She became Tirhutani at her will
Turned to be a good spirit by covering in soil
And she had been embellished in details in Mithila
An ascetic life within the wordly enjoyment in our exquisite Mithila
In this land the great masters are born
Like Gautam, Kapil, Kanadi, Ayaachi and Udayan
Enriched with the power of deeds
The scholars are defeated indeed
The biggest flow of justice and philosophy is our Mithila
An ascetic life within the wordly enjoyment in our exquisite Mithila
The Hindu Scriptures are what we narrate
The poem is what we descant
Such a lovely place where Maithils rest
The sweet offerings of mithila are the best
The garland of Kavikokila Vidyapati is our Mithila
An ascetic life within the wordly enjoyment in our exquisite Mithila
Even though we are poor now
We had eaten the makhan anyhow
The granddad soaked the amot sweet
And I ate the basmati chuda mixed with it
The gift of big bamboo palate of chuda and dahi is our Mithila
An ascetic life within the wordly enjoyment in our exquisite Mithila
The Gangodidi makes the tea
The daughter Kamla prepares the beetel
The sister Koshi beats the rice paddy
The Baghmati makes the grains ready
The Laxmi of the house touches the entrance of our Mithila
An ascetic life within the wordly enjoyment in our exquisite Mithila
Maithili Novel Sahasrashirsha by Gajendra Thakur re-written in English by the author himself.
Gajendra Thakur (b. 1971) is the editor of Maithili ejournal “Videha” that can be viewed at http://www.videha.co.in/ . His poem, story, novel, research articles, epic – all in Maithili language are lying scattered and is in print in single volume by the title “KurukShetram.” He can be reached at his email: ggajendra@videha.com
The Thousand-headed
I
Garh Narikel, a village. It is predominantly inhabited by cattle-grazer Brahmins.
Ponds and trees are all around this village. In this village one…two…three and one more, four ponds exist.
Exactly it is not so. There are three more ponds in this village. One is in the northern direction of the north pond, popularly known as the gigantic pond. People say that some monster dig thios pond in just one night. But while digging it the whole night was spent and the monster coul not install the centrak sacred wooden pole in the middle of the pond. As the monster was in a hurry so he left shoe of one leg there beside the mond and left the place. For many years that huge shoe remained there but again one year during flood that too got lost. So the only evidence that was there vanished. This pond is far away from the village, so no relation of this village could be established with the Chhatha festival. Yes, but this pond finds mention during the ceremony of sacred thread. Various types of fishes reside in this pond. There is never dearth of fishes here. No need has ever been felt for putting seeds (small fishes) of fishes into this pond. There happens an annual fish catching festival and barring the southern quarter of village, the whole village gets its daily share of fishes for at least one month.
To the southern direction of the south pond, there is a village called Buchiya (in the name of a person) pond. It is also far from the village, but there is sacred wooden pole installed in the centre of this village. When this central sacred wooden pole was being installed a big ceremony was thrown by the great great grandfather of the Zamindar, the Piyar Bachcha (meaning yellow boy). He had organized a grand great feast. This pond is far far away from the village and in all directions of this pond there are fields only. People rarely come here for taking a bath. Here too there happens an annual fish-catching ceremony, but that is only for this southern quarter of the village. There are many things attached with this pond. During Durga Pooja goddess Durga proceeds to her husband’s place, actually on the last day of the festivities. On that day the idol of goddess Durga is immersed into this pond. Not the men, but yes, the women weep bitterly at the time of immersion of Durga. The idol of Durgaji is not made in this village, no question of its being constructed in the southern quarter of the village. But it is immersed in this pond. This idol of Durga is made and worshipped in the neighboring Garh Tola (small village). The Garh Narikel people are mischievous ones. Till the sixth day of Durga festival, the idol of Durgaji remains covered. Only the artist can see her because if he does not then how the idol be constructed. Any other people, however, would become blind if they see the Durga before being unveiled. Yes, but after the ceremony of Belnoti- when eye of Durga is placed out of an invited wood-apple fruit, the idol of Durga is unveiled and then only the people can see it. And from that day the actual festival begins. If idol of Durga is made in this village many people would become blind before the sixth day of the festival. The neighboring village is not less mischievous one, its only the degree. In the name of festival all of them become disciplined. In the name of their village the suffix is added, tola (quarter of a village) suffix. But that does not make it a quarter of a village; it is actually a full-fledged village. Garh Tola village is also inhabited by the cattle grazing Brahmins. In mischievousness there is always a competition between these two villages. If you pass through the Garh Tola village, the lads sitting in front verandas of their houses beside the road would often pass comments on you. But the naughty boys of Garh Narikel will consciously go through that village. But the disciplined ones pass through the road beside this Buchiya pond. Although the route is circuitous; but it is safe.
(contd.)